
ועדת המדע והטכנולוגיה
10/07/2014

הכנסת התשע-עשרה
נוסח לא מתוקן

מושב שני
<פרוטוקול מס' 55>
מישיבת ועדת המדע והטכנולוגיה
יום חמישי, י"ב בתמוז התשע"ד (10 ביולי 2014), שעה 10:00
<סדר היום:>
<הצעת חוק מידע גנטי (תיקון - התאמה להתפתחויות טכנולוגיות), התשע"ד-2014, של חה"כ מאיר שטרית - הכנה לקריאה ראשונה>
נכחו:

<חברי הוועדה:> 
משה גפני – היו"ר
יואב בן צור
מאיר שטרית
<מוזמנים:> 
	אפרת נאות מרקוביץ
	–
	מרכזת הוועדה, משרד הבריאות

	פרופ' יואל זלטוגורה
	–
	מנהל המחלקה לגנטיקה קהילתית, משרד הבריאות

	שלמה אלמשנו
	–
	סגן מנהל המחלקה לגנטיקה קהילתית, משרד הבריאות

	ד"ר יהלומה גת
	–
	מנהלת מדעית בכירה, משרד הבריאות

	טליה אגמון
	–
	עו"ד, ייעוץ משפטי, משרד הבריאות

	סנ"צ רוני גפני
	–
	ראש מעבדת ד.נ.א., משטרת ישראל, המשרד לביטחון פנים

	רפ"ק טובי בן שלום
	–
	קמ"ד חקירות, משטרת ישראל, המשרד  לביטחון פנים

	פקד ורד בלוך
	–
	קמ"ד תביעות, משטרת ישראל, המשרד לביטחון פנים

	עמית רוזנר
	–
	ראש חטיבת מעבדות וסייבר, משרד הביטחון

	ד"ר פרץ סגל
	–
	עו"ד, ראש תחום בכיר, משרד המשפטים

	צילי נאה
	–
	עו"ד, משרד המשפטים

	לילך וגנר
	–
	משרד המשפטים

	שי סומך
	–
	עו"ד, משרד המשפטים

	שרון שמש עזריה
	–
	עו"ד, הרשות למשפט טכנולוגי ומידע, משרד המשפטים

	טליה ג'מאל
	–
	מתמחה, משרד המשפטים

	ליאת שטרק
	–
	הפיקוח על הביטוח, אגף שוק ההון, משרד האוצר

	ניר אמסל
	–
	אגף התקציבים, משרד האוצר

	ד"ר חגית שוימר
	–
	מנהלת תחום מדעי הרפואה, משרד המדע, הטכנולוגיה והחלל

	שירה שוהם
	–
	עו"ד, הלשכה המשפטית, משרד המדע, הטכנולוגיה והחלל

	מרים בראון
	–
	עו"ד, הלשכה המשפטית, משרד הרווחה והשירותים החברתיים

	ד"ר מרדכי הלפרין
	–
	חבר ועדת רפואה והלכה של מועצת הרבנות הראשית

	הרב אברהם שיינפלד
	–
	אב בית הדין הרבני, ירושלים

	הרב דוד מלכא
	–
	דיין בבית הדין הרבני, פתח תקווה

	פרופ' צבי בורוכוביץ
	–
	יו"ר הוועדה העליונה, מנהל מכון וינטר לגנטיקה, הפקולטה לרפואה בטכניון, מרכז רפואי בני ציון

	פרופ' רותם שורק
	–
	מכון ויצמן למדע, האקדמיה הצעירה של האקדמיה הלאומית למדעים

	ד"ר עמיהוד זינגר
	–
	יו"ר איגוד הגנטיקאים הרפואיים, ההסתדרות הרפואית

	ד"ר חגית בריס פלדמן
	–
	מזכ"ל איגוד הגנטיקאים הרפואיים, ההסתדרות הרפואית

	קרן אלדר
	–
	עו"ד, תחום אתיקה, ההסתדרות הרפואית

	ד"ר רות קיצס
	–
	יו"ר ועדת הלסינקי, מרכז רפואי כרמל, חיפה

	יחיאל גפנר
	–
	ראש אגף מנמ"ר, שירותי בריאות כללית

	אורין כהנא
	–
	בקרת מחקרים, קידום מידע ומחקר רפואי, שירותי בריאות כללית

	ד"ר יונה ברק
	–
	המועצה הלאומית לרפואת נשים, נאונטולוגיה וגנטיקה

	ד"ר מיכל ברקנשטט
	–
	מנהלת הייעוץ הגנטי הטרום לידתי, בית החולים שיבא, איגוד היועצות והיועצים הגנטיים

	ד"ר מיכל שגיא
	–
	יועצת גנטית בכירה, איגוד היועצות והיועצים הגנטיים

	שרי ליברמן
	–
	יועצת גנטית, איגוד היועצות והיועצים הגנטיים

	יהונתן קלינגר
	–
	עו"ד, היועץ המשפטי, התנועה לזכויות דיגיטליות

	אורית פריירייך
	–
	סטודנטית לייעוץ גנטי, האוניברסיטה העברית

	שושי ולנר
	–
	סטודנטית לייעוץ גנטי, האוניברסיטה העברית

	אדוה קמחי
	–
	סטודנטית לייעוץ גנטי, האוניברסיטה העברית

	נופר רוזנפלד
	–
	סטודנטית לייעוץ גנטי, האוניברסיטה העברית

	נאוה גנזך
	–
	סטודנטית לייעוץ גנטי, האוניברסיטה העברית

	שלומי צייג
	–
	מנהל מקצועי, מנורה חברה לביטוח

	נטע חדד
	–
	המשמר החברתי

	נחי כץ
	–
	לוביסט, מייצג את ההסתדרות הרפואית בישראל


<ייעוץ משפטי: >
גלי בן אור
<מנהלת הוועדה:>
ענת לוי
<רישום פרלמנטרי:>
אהובה שרון - חבר המתרגמים
<הצעת חוק מידע גנטי (תיקון - התאמה להתפתחויות טכנולוגיות), התשע"ד-2014>, של חה"כ מאיר שטרית - הכנה לקריאה ראשונה

<היו"ר משה גפני:>
בוקר טוב. אני מתכבד לפתוח את ישיבת ועדת המדע והטכנולוגיה. על סדר היום הצעת חוק מידע גנטי (תיקון – התאמה להתפתחויות טכנולוגיות, התשע"ד-2014 של חבר הכנסת מאיר שטרית, הכנה לקריאה ראשונה.
<גלי בן אור:>
אתה רוצה להמשיך בסעיף?

<היו"ר משה גפני:>
כן. התכנית שלי היא לסיים את החוק היום, להצביע עליו ולהביא אותו לקריאה ראשונה. קיבלתי מכתב מאיגוד היועצות והיועצים הגנטיים בישראל ואני אאפשר להם להתייחס בקצרה  כי חלק מהדברים כבר נאמרו בדיונים הקודמים. לאחר מכן נחליט אם אנחנו משנים או לא משנים, מקבלים או לא מקבלים. אני רוצה להצביע היום. יש תשובות שצריך לקבל.

<לילך וגנר:>
כן. לגבי העבירות הפליליות.

<לילך וגנר:>
אנחנו בהחלט עשינו את שיעורי הבית שלנו.

<גלי בן אור:>
אנחנו בסעיף 38, עמוד 17 בנוסח שמונח לפניכם.

<היו"ר משה גפני:>
תתחילי את ותכף נשמע את משרד המשפטים.

<גלי בן אור:>
בסעיף 38(3) יש החלפה של המונח דגימת DNA לדגימה ביולוגית. אותו הדבר בסעיף קטן (4) ובסעיף קטן (5). במקום סעיף (6) שבנוסח הקיים, מוצע להחליף אותו ל:

(6)
מוסר תוצאות בדיקה שנערכה לקטין, לחסוי או לפסול דין שלא לפי הוראות סעיף 28.
<היו"ר משה גפני:>
לא הבנתי. מה ההבדל?

<טליה אגמון:>
זה תיקון ניסוח. המשפט הקודם, ניסוחו היה כל כך מסורבל ורצינו לתקן אותו. במקום אינו מוסר תוצאות לפי ההוראות, מוסר תוצאות.

<היו"ר משה גפני:>
בסדר גמור. זה בסדר.

<גלי בן אור:>
בסופו של סעיף קטן (א) מוצע להוסיף סעיף קטן (10) שבו ייאמר:

(10)
עושה אחד מאלה, מבלי שהבדיקה הותרה לפי חוק זה או לפי חיקוק אחר:

(1) מבצע או גורם לביצוע בדיקה גנטית בדגימה ביולוגית מזוהה של אדם, אם ידוע לו שלא ניתנה הסכמת האדם לביצוע הבדיקה.
(2) מגלה או עושה שימוש בתוצאות של בדיקה גנטית מזוהה, כשהוא יודע, או שהיה עליו לדעת, שלא ניתנה הסכמת האדם לנטילת הדגימה, לביצוע הבדיקה הגנטית או לגילוי תוצאותיה.
מוצע להוסיף סעיף קטן (11):

(11)
אדם, מעבדה או מכון שביצעו בדיקה גנטית, למעט בדיקה גנטית לקשרי משפחה, בהוראת מי שמוסמך לתת  ייעוץ גנטי – לא יישאו באחריות לפי פסקה (10).

<היו"ר משה גפני:>
מה לא יישאו באחריות? הם ביצעו שלא בהסכמה?

<טליה אגמון:>
הכוונה היא שאם הם קיבלו הפניה מיועץ גנטי לעשות בדיקה והם ביצעו אותה, הם לא אחראיים אם התקבלה או לא התקבלה הסכמה.

<היו"ר משה גפני:>
למה? מי נושא באחריות?

<טליה אגמון:>
מי שלקח את הדגימה בלי לקבל את ההסכמה. המעבדה מקבלת דגימה, מקבלת את זה יחד עם הפניה מיועץ גנטי או מרופא מומחה בגנטיקה, היא לא צריכה לנחש שלא הייתה שם הסכמה. זאת הכוונה.

<גלי בן אור:>
אין לה קשר ישיר עם הנבדק.

<היו"ר משה גפני:>
מה המצב החוקי היום?

<מאיר שטרית:>
המעבדה לא יכולה לדעת.

<היו"ר משה גפני:>
למה התוספת הזאת? מה זה משנה מה המצב הקיים?

<גלי בן אור:>
אני מניחה שהכוונה הייתה שהם לא יהיו מסייעים לדבר עבירה,  אם מישהו לקח את הבדיקה שלא בהסכמה והמעבדה עשתה את זה.

<היו"ר משה גפני:>
אני שואל מה המצב החוקי היום.

<לילך וגנר:>
היום אין עבירה פלילית על נטילת דגימה מאדם לא הסכמתו. זה חידוש של הצעת החוק. אנחנו קיימנו דיון על הסעיף החדש הזה, מאחר שבאמת מדובר ביצירת איסור פלילי חדש, ובעיקר אנחנו דנו בשאלה האם לא מדובר במעשה שהוא ממילא אסור לפי חוק הגנת הפרטיות. חוק הגנת הפרטיות, חלק מהסעיפים שלו, מאוד קשורים לעניין הזה כי בעצם ביצוע בדיקה גנטית לאדם ללא הסכמתו ושימוש בה, זה סוג של מידע שאנחנו לוקחים מאותו אדם ועושים בו שימוש. למשל, סעיף 2(9) לחוק הגנת הפרטיות קובע עוולה אזרחית ועבירה פלילית על שימוש בידיעה על ענייניו הפרטיים של אדם או מסירתם לאחר שלא למטרה לשמה נמסרה. אנחנו דנו בשאלה האם הסעיף הזה בעצם מייתר את העבירה הפלילית החדשה שמוצע לקבוע כאן.

אחרי שקיימנו דיון ארוך על זה, אנחנו סבורים שבאמת סעיף 2(9) יכול לתת מענה הולם ברוב המצבים שנכללים באיסור החדש אבל זה לא נקי מספקות. זה תלוי באיזה סוג של פרשנות מרחיבה של בית המשפט לגבי הסיפא של סעיף 2(9) לחוק הגנת הפרטיות שאומר שלא למטרה לשמה נמסרה.

<היו"ר משה גפני:>
אתם הגעתם למסקנה שצריך להבהיר את זה גם כאן?

<לילך וגנר:>
אנחנו כרגע מוכנים  לכך ואנחנו אפילו נציע נוסח. אנחנו מבקשים לשמור את זכותנו לקראת קריאה שנייה ושלישית לדון בזה ביתר הרחבה ולבחון יותר עמוקות את הקשר בין שתי העבירות הללו.

עקרונית אנחנו מסכימים שזה ייקבע כרגע. יש לנו גם הצעת נוסח שנועד לענות על בעיות מסוימות שאני מיד אעלה אותן.

אנחנו מבקשים שהעבירה הפלילית החדשה בעצם תפנה לחוק הגנת הפרטיות. זאת אומרת, העושה אחת מאלה – ואנחנו כבר נפרט – מבלי שהבדיקה הותרה, דינו כדין העובר על סעיף 2 לחוק הגנת הפרטיות. מבחינת העונש אין בעיה כי העונש על הפרה של הפרטיות היא חמש שנים, כפי שמוצע כאן באותו מדרג. מבחינת העונש אין בעיה.

מה ההשלכות של זה. בחוק הגנת הפרטיות יש הסדר הרבה יותר מקיף לעניין הגנות ופטורים. אני מפנה לפרק ג' לחוק הגנת הפרטיות. על פניו, מבלי שבחנו עדיין לעומק - ונעשה את זה לקראת קריאה שנייה ושלישית – אנחנו חושבים שהגנות והפטורים צריכים לחול. למשל בסעיף 19 יש פטור לכל מיני עניינים שאנחנו חושבים שהוא מאוד רלוונטי לכאן. זה גם יבטיח בעיה נוספת שעלולה לעלות ולכן ביקשתי מנציגי המשטרה להשתתף בדיון, השימוש על ידי המשטרה כאמצעי חקירתי שלא נכנס לחוק חיפוש בגוף חשוד בבדיקות גנטיות. אנחנו רוצים להבטיח שיתאפשר שימוש כזה גם בעתיד ושהם לא ייכנסו לעבירה הפלילית החדשה. אני מבינה שלא הייתה כוונה למנוע מהמשטרה פעולות חקירה נדרשות.
<היו"ר משה גפני:>
אני לא מסכים להפנות את זה. אנחנו נדון על זה לקראת הקריאה השנייה והשלישית. זאת עבירה שעומדת לעצמה.

<גלי בן אור:>
זה מה שמציעים. זה הנוסח שהם מציעים. עבירה בחוק שלנו שרק מפנה.

<היו"ר משה גפני:>
אני הבנתי. אנחנו לא מפנים את זה לשם. אני לא הולך לתת היתרים ופטורים. אנחנו נדון על זה בהרחבה לקראת הקריאה השנייה והשלישית.

<לילך וגנר:>
אנחנו רק נבהיר את החששות שלנו. 

<היו"ר משה גפני:>
לגבי המשטרה הבנתי.

<לילך וגנר:>
המשטרה זקוקה.

<היו"ר משה גפני:>
החוק לא אוסר עליה.

<קריאה:>
זה יכול להשתמע.

<היו"ר משה גפני:>
יכול להשתמע, אנחנו דבר על זה לקראת הקריאה השנייה והשלישית, אז המשטרה תדבר יותר באריכות או שאתם תדברו יותר באריכות.

<לילך וגנר:>
זאת כן תהיה עבירה פלילית. ההפניה לחוק הגנת הפרטיות והכלים שהיא מאפשרת מבחינה אזרחית.

<היו"ר משה גפני:>
לא בקריאה הראשונה. זאת עבירה שעומדת לעצמה.

<לילך וגנר:>
כן. אנחנו לא מציעים שזאת לא תהיה עבירה.

<היו"ר משה גפני:>
לגבי ההפניה נדון לקראת הקריאה השנייה והשלישית.

<לילך וגנר:>
יש לנו גם הערות לנוסח.

<היו"ר משה גפני:>
אם זה לא שינוי מהותי, תנסחו עם היועצת המשפטית. אם אין שינוי מהותי.

<לילך וגנר:>
אנחנו מציעים את הנוסח הבא:

· מבצע או גורם לביצוע בדיקה גנטית בדגימה ביולוגית מזוהה של אדם ולא ניתנה הסכמת אותו אדם לנטילת הדגימה לביצוע הבדיקה הגנטית או לגילוי תוצאותיה.

· מגלה או עושה שימוש בתוצאות של בדיקה גנטית מזוהה של אדם ולא ניתנה הסכמת אותו אדם לנטילת הדגימה לביצוע הבדיקה הגנטית או לגילוי תוצאותיה.

אנחנו ביקשנו שיחולו הוראות חוק הגנת הפרטיות.

<היו"ר משה גפני:>
להפנות לשם, זה צריך דיון.

<לילך וגנר:>
מה זה שונה מהנוסח שמונח כרגע. נושא המודעות, זה עניין נוסחי. אין שום צורך לקבוע אותו בגוף הסעיף מאחר שכל עבירה פלילית דורשת, אם לא נכתב בה אחרת, מחשבה פלילית, זאת אומרת, מודעות של הנאשם לכל רכיבי העבירה. תיקנו את הנוסח והשמטנו את הנושא הזה של המודעות.

כמו כן, כמו שאמרתי בדיון הקודם, בפסקה (ב) נכנס נושא של רשלנות שלא עולה בקנה אחד עם דרישות חוק העונשין שיסוד נפשי של רשלנות לא ייקבע כיסוד נפשי לעבירה שהעונש שלה הוא מעל שלוש שנות מאסר. אז הורדנו את הנושא הזה של רשלנות.

הנוסח הזה מייתר במידה רבה את הצורך בהגנה שנקבעה היום בפסקה (11) וגם  מייתר, בהתייעצות עם משרד הבריאות, את העבירה החדשה שנקבעה בסעיף ג(1א). זאת אומרת, זה נוסח שמקיף את כל האיסור שבעצם הצעת החוק ביקשה לאסור על נטילה שלא כדין של דגימה ללא הסכמתו של אותו אדם.
<גלי בן אור:>
זה בעצם מביא לזה שזה נכתב בסטנדרט שמקובל עכשיו לכתוב עבירות. זה נותן את אותו מדרג ענישה שמוצע בחוק שלנו. זה נסמך על חוק הגנת הפרטיות.

<היו"ר משה גפני:>
זה לא ייסמך על חוק הגנת הפרטיות.

<צילי נאה:>
אני רוצה להעיר הערה לעניין הזה. בישיבה הראשונה כאן, שי דיבר על הצורך לתת איזשהו מענה אזרחי נזיקי להתנהגות הזאת שכאן מוגדרת כהתנהגות אסורה באופן פלילי. אני רוצה להעיר שההפניה לחוק הגנת הפרטיות היא בעצם נותנת מענה דואלי, גם פלילי וגם אזרחי, כי הדבר הזה, ברגע שהוא מוגדר כפגיעה בפרטיות, הוא גם עוולה אזרחית. אני רוצה להביא את זה לידיעת הוועדה.

<היו"ר משה גפני:>
בסדר. הוועדה רשמה את זה לפניה והיא תדון על זה לקראת הקריאה השנייה והשלישית, כי אחרת אני פותח עכשיו דיון גדול ואני הבנתי שזה גם היום האחרון שאנחנו יכולים להניח את זה לקריאה ראשונה. לכן אני לא פותח דיונים רבי עוצמה כאלה שיש לי גם מה להעיר עליהם.

<לילך וגנר:>
בנוסח שכרגע מוצע לא יהיו הגנות ולכן אין הגנה למשטרה. אין פטור למשטרה.

<היו"ר משה גפני:>
יש הגנה למשטרה, רק לא בטוח. כך אמרתם וגם אני חושב כך.

<לילך וגנר:>
לא. העמדה המשפטית שלנו אומרת שאם זה קיים - - -

<היו"ר משה גפני:>
החוק לא יאושר לקריאה שנייה ושלישית לא שיתקיים דיון ממצה עם המשטרה. זה רשום בפרוטוקול. עמדתכם נרשמה והיא תישמע ותידון לקראת הקריאה השנייה והשלישית כי יש לזה הרבה השלכות.

<מאיר שטרית:>
היושב ראש, אם מותר לי להציע, אני חושב שאחרי הקריאה הראשונה נזמין את המשטרה ליועצת המשפטית של הוועדה כדי ששניהם ידונו. שנינו לא משפטנים גדולים אבל אנחנו סומכים עליהם. שיגיעו להסכמות. אם הם יביאו בפנינו הסכמה, זה יהיה הטוב ביותר.

<היו"ר משה גפני:>
אני רוצה שהעבירה תהיה כאן בחוק הזה.

<לילך וגנר:>
אנחנו לא התנגדנו. הסכמנו שזה יהיה כאן בחוק הזה. עדיין אנחנו חושבים שבמיוחד ההגנות בסעיף 18 והפטורים בסעיף 19 לחוק הגנת הפרטיות רלוונטיים כאן.

<היו"ר משה גפני:>
הכול נרשם. לא דחיתי את זה. לא אמרתי שזה בסדר או  לא בסדר. זה יידון. לשם כך יש גם את הקריאה השנייה והשלישית.  בקריאה הראשונה אנחנו מדברים על השלד של החוק.

<מאיר שטרית:>
תגיעו להסכמה. אני מאמין שנקבל את ההסכמה אליה תגיעו.

<היו"ר משה גפני:>
אני לא בטוח. יש לי עמדה בעניין הזה. יצטרכו לשכנע אותי.

<לילך וגנר:>
בנוסף לכך היו הערות שהערתי על הסעיף הפלילי בדיון הקודם. בדיון הקודם הערתי מספר הערות על הסעיפים הפליליים פרט לנושא הזה ואני חוזרת על ההערות שלי בתמצית.
ביקשנו שסעיף 38(א)(2) ירד מדרג  למדרג של (ב).

<היו"ר משה גפני:>
את מדברת על הסעיף האומר שאינו נוקט אמצעים סבירים לשמירה על סודיות?

<לילך וגנר:>
בדיוק.

<היו"ר משה גפני:>
מה הבעיה שלך עם זה?

<לילך וגנר:>
אמרנו שהעונש של חמש שנים לא מתאים לעניין של מישהו שלא נוקט אמצעים סבירים והוא יותר דומה למי שמפר חובת פיקוח, וכמו שכתוב בחוק בסעיף 39, העונש בדרך כלל על מי שמפר חובת פיקוח הוא חצי מהעונש של הבן אדם שעושה את העבירה ולכן ראוי להוריד את זה למדרג היותר נמוך.

<היו"ר משה גפני:>
אבל אם הוא עושה את זה בפשיעה, את אי נקיטת האמצעים הסבירים לשמור על הסודיות?

<לילך וגנר:>
בפשיעה?

<היו"ר משה גפני:>
בפשיעה, כן.

<מאיר שטרית:>
בכוונה תחילה. בזדון.

<לילך וגנר:>
הוא עובר את העבירה עצמה. זאת לא עבירה של אי נקיטת אמצעים סבירים.

<היו"ר משה גפני:>
לא.  בא אליו מישהו ואמר לו: אתה לא שומר כאן על המידע, אתה לא נוקט באמצעים סבירים. הוא אומר לו: לא מעניין אותי, מה אכפת לי, שיצא החוצה. אז? מה קורה אז?

<לילך וגנר:>
אני חושבת שמישהו שלא נוקט באמצעים סבירים, הדין שלו צריך להיות פחות ממי שעובר את העבירה.

<היו"ר משה גפני:>
אבל הוא עושה את זה בכוונה.

<מאיר שטרית:>
אם הוא התרשל.

<היו"ר משה גפני:>
הוא אומר שזה לא מעניין אותו.

<לילך וגנר:>
אז הוא לא עושה את זה בכוונה.

<מאיר שטרית:>
הוא עושה בכוונה.

<לילך וגנר:>
רשלנות וכוונה לא דרים בכפיפה אחת במשפט הפלילי.

<גלי בן אור:>
העירו לו וחייבו אותו לעשות, והוא אומר שדווקא הוא לא עושה.

<לילך וגנר:>
יכול להיות שהוא ייכנס לאיסור עצמו ולא לאי נקיטת אמצעים סבירים. העבירה של אי נקיטת אמצעים סבירים לא נועדה למצבים של (ב). ב-(א) יש את האיסור וב-(ב) יש את נקיטת האמצעים.

<היו"ר משה גפני:>
היות ואני לא יודע להסביר את עצמי טוב, תתאמצי. קשה לי לבטא את עצמי כמו שצריך. מדובר על מקרה ספציפי בו אדם היה צריך לנקוט באמצעים סבירים כדי שלא יצא המידע החוצה. בא אליו מישהו ואמר לו שזה פה על השולחן, זה יוצא החוצה ואתה צריך לנקוט באמצעים סבירים ואתה לא נוקט בהם. הוא אומר: לא מעניין אותי, שיצא החוצה. אצלכם  רשלנות וכוונה לא הולכים יחד, אבל אני מספר לך על מקרה. זה מה שהיה אתמול. מה עושים אתו? חמש שנים או שנתיים וחצי?

<לילך וגנר:>
כמו שנמצא בסעיף 39, אתה יכול לשאול אותה שאלה לגבי נושא משרה בתאגיד. העמדה שלנו היא שאי נקיטת אמצעים סבירים היא חמורה פחות מהעבירה עצמה ולכן היא צריכה להיות במדרג יותר נמוך.

<היו"ר משה גפני:>
הבנתי. אתם כאן בעמדה מייעצת. אנחנו המחליטים.

<לילך וגנר:>
בוודאי. אני אומרת את עמדתי.

<היו"ר משה גפני:>
אני  מציע שיהיה כתוב כמו שהם אומרים אלא אם כן הוכח שזה נעשה בזדון, אי השמירה על הסודיות. 

<גלי בן אור:>
לילך, אם נוסיף הוראה שתאמר שאלא אם כן פעל בניגוד להוראה שניתנה לו לשנות.

<היו"ר משה גפני:>
את מבקשת ממנה רשות?

<גלי בן אור:>
לא. אני מציעה.

<היו"ר משה גפני:>
זה מה שיהיה כתוב.

<גלי בן אור:>
אני מציעה להעביר את אי נקיטת אמצעים סבירים לסעיף קטן (ב), אבל אם המשיך לפעול כך למרות הוראה שניתנה לו לשנות את המצב, להחזיר את זה בחזרה.

<היו"ר משה גפני:>
למה לא יותר פשוט? אלא אם כן הוכח שהאיש עשה את זה בזדון. עשה בידיעה.

<מרדכי הלפרין:>
עדיף הפוך.  עדיף להשאיר את זה בסעיף קטן (א) ולציין שזה נעשה בכוונה תחילה ולעשות עבירה אחרת שלא בכוונה תחילה ברשלנות בסעיף (ב).
<היו"ר משה גפני:>
בסדר. איך שרוצים, זה לא משנה לי. אני מקבל את העמדה שלכם שזה צריך להיות בסעיף אחר ובאמת זה מחצית מהעונש אלא אם כן מדובר באחד שעשה את זה בזדון.

<לילך וגנר:>
בזדון, זה בידיעה.

<היו"ר משה גפני:>
בידיעה. איך שתנסחי את זה.

<גלי בן אור:>
לכן הצעתי שקיבל הוראה ולא תיקן את המצב.

<היו"ר משה גפני:>
לא. כמו שאמרתי, אלא אם כן זה נעשה בזדון.

<מרדכי הלפרין:>
יכול להיות בזדון גם בלי הוראה.

<היו"ר משה גפני:>
אני חרד כל הזמן לעניין של דליפת המידע החוצה, שזה דבר נורא. זה אחד הדברים המרכזיים. אמרתי את זה כמה  פעמים, שאני חושש בחוק הזה מדליפת מידע החוצה. זאת סברה נכונה  מה שהחלטתם במשרד המשפטים שזה צריך להיות בסעיף אחר, אני מסכים אבל יש מצב שבו הוא צריך להישאר במקום הזה כי בן אדם עשה את זה בזדון.

<קריאה:>
בכוונה תחילה.

<לילך וגנר:>
אנחנו יכולים לחשוב על ניסוח ביחד עם גלי.

<היו"ר משה גפני:>
אתם יכולים לחשוב. אני קובע.

<לילך וגנר:>
כמובן. אני מציעה לוועדה.

<היו"ר משה גפני:>
קבעתי. אם אתם תרצו לקראת הקריאה השנייה והשלישית לשכנע אותי שלא צדקתי, ואני מעריך שלא תעשו את זה כי אני כן צדקתי, נדון.

<לילך וגנר:>
ההערה השנייה שלי נוגעת לסעיף 38(ה). אנחנו חושבים שאין מקום להכפלת העונש כאשר מדובר בבעלי המקצוע המפורטים בסעיף 9. העונשים הם עונשים משמעותיים ביותר, הם לא מוצו לחלוטין כי כמעט אין פסיקה על זה ולכן אין מקום להחמיר את העונש, בטח לא לעשר שנים שזאת המשמעות של הכפלה של סעיף קטן (א) כאשר העונש לא מוצה במסגרת העונש המרבי בצד העבירות עצמן. אין לנו תקדימים לזה.

<טליה אגמון:>
התיקון הזה מקובל גם עלינו.

<גלי בן אור:>
הם אומרים שההכפלה מיותרת.

<לילך וגנר:>
נגיע לעשר שנים בפני הרכב בעבירות של חמש שנים.

<מאיר שטרית:>
חמש שנים, מספיק.

<היו"ר משה גפני:>
קיבלנו את זה. מה עוד?

<לילך וגנר:>
יש לי הערה לסעיף 43א עת נגיע אליו.

<גלי בן אור:>
לפני כן. לא הקראתי עוד את סעיף קטן (1א) שמוצע להוסיף אותו בסעיף (ג).

<לילך וגנר:>
אנחנו חשבנו שהוא מיותר.

<גלי בן אור:>
לנוכח התיקון.

מוצע להוסיף בסעיף קטן (ג), שם זה מדרג ענישה של מאסר שנה, סעיף קטן (1א).

<מיכל ברקנשטט:>
אפשר להגיד משהו על סעיף 38(10)(א)?

<טליה אגמון:>
מבצע או גורם לביצוע בדיקה גנטית ודגימה ביולוגית.

<מיכל ברקנשטט:>
כן. 

<גלי בן אור:>
מיכל, תציגי את עצמך לפרוטוקול.

<מיכל ברקנשטט:>
אני אחת מנציגות איגוד היועצות הגנטיות.

בסעיף 38(10)(א) כתוב שלא ניתנה הסכמת אדם לביצוע בדיקה. השאלה אם הסכמה בחתימה, בעל פה, בייעוץ גנטי, באיזה אופן? מה זה ניתנה הסכמה?

<מאיר שטרית:>
על פי מה שהחוק דורש.

<קריאה:>
ההסכמות מוגדרות בחוק.

<מאיר שטרית:>
יש מקומות שצריך בכתב ויש מקומות שמספיק בעל פה. מה שהחוק דורש.

<גלי בן אור:>
יש משהו במה שהיא אומרת. אם ההסכמה נדרשת בעל פה ואליה מגיעה דגימה או בדיקה, אין לה דרך לדעת אם הבן אדם נתן את ההסכמה או לא נתן אותה בעל פה.

<היו"ר משה גפני:>
ולכן מה את מציעה?

<מיכל ברקנשטט:>
לכתוב בדיוק איזו סוג הסכמה.

<מרדכי הלפרין:>
אתם מקלקלים. זה שינוי לרעתכם. עכשיו זה הכי טוב. רדו מזה.

<גלי בן אור:>
אם זאת בדיקה שלא דורשת הסכמה בכתב ונניח האדם יודע שלקחו והוא כתב לכם מכתב והוא אומר: דעו לכם, מישהו לקח ממני ותדעו שאני לא נתתי הסכמה לא בעל פה ולא בכתב, אל תבדקו. 

<מאיר שטרית:>
זה בסדר גמור. אדם צריך לדעת שלא נעשתה הבדיקה.

<יואב בן צור:>
אבל אין הבדל אם הוא שולח את זה לחוץ לארץ. נכון? זאת אותה עבירה, אם הוא לקח את הבדיקה ושלח אותה לחוץ לארץ.

<היו"ר משה גפני:>
יש סעיף אחר. אותו הדבר.

<מרדכי הלפרין:>
הם ביקשו להחמיר עליהם את המצב וחזרו בהם.

<יהונתן קלינגר:>
התנועה לזכויות דיגיטליות. אני אתחיל בנושא של היחס כאן לחוק הגנת הפרטיות. אני חושב שיש פתרון פשוט מאוד והוא להגדיר מידע גנטי כמידע רפואי לפי חוק הגנת הפרטיות.

<היו"ר משה גפני:>
תציג את זה לקראת הקריאה השנייה והשלישית כי יש הגיון במה שאתה אומר ואני כנראה לא אקבל את זה.

<יהונתן קלינגר:>
זה פותר את כל הבעיות, כולל ההגנות וכולל הכול.

הדבר השני. סעיף 10(ב) הוא בעצם סעיף מיותר כי הוא מקטין את כל הנושא של החזקה. בעצם מה שהיה צריך לעשות, זה לעשות את 10(א) בזדון או ברשלנות אבל אני בטוח שגם זה יטופל בקריאה השנייה והשלישית.

<היו"ר משה גפני:>
לא. זה לא קשור לקריאה שנייה ושלישית. אתה לא משנה את המהות. אתה רוצה שהנוסח יהיה שונה. הבנתי נכון?

<יהונתן קלינגר:>
אני אומר שבעצם היחס בין (10)(א) לסעיף (11)  בעצם אומר שלא  תהיה אחריות, אבל הדין הכללי לא נותן לך אחריות כשאין לך ידיעה בכל מקרה. לכן לייצר עבירה שיש לה שני מדרגי ענישה, האחד בזדון ואחד ברשלנות.

לגבי חזקת הפיקוח, התרשל בתפקידו חייב לעשות כל דבר כדי להגן על המידע הגנטי או בעצם מי שלא הגן בצורה סבירה. בחוק הביומטרי, חבר הכנסת שטרית עשה עבודה נהדרת בזה שהוא קבע חזקה שאם מידע דולף, הייתה התרשלות ובעצם אותו בן אדם צריך להוכיח הפוך. צריך להראות שהוא עשה הכול כדי לאבטח את המידע. 

<לילך וגנר:>
אבל זה לא חמש שנים.

<יהונתן קלינגר:>
לא. זה יותר. זה שבע שנים.

<לילך וגנר:>
שבע שנים על רשלנות?

<יהונתן קלינגר:>
אני אפתח את החוק המדויק.

<לילך וגנר:>
זה נוגד את חוק העונשין שעבירות רשלנות לא יכולות להיקבע - - -

<יהונתן קלינגר:>
אני אפתח את החוק.

<מאיר שטרית:>
זאת החמרה באמת רצינית. 

<יהונתן קלינגר:>
חבר הכנסת שטרית שיש לי הרבה מחלוקת אתו, עשה שם עבודה נהדרת.

<היו"ר משה גפני:>
אתה יכול להרחיב במחלוקות?

<יהונתן קלינגר:>
אחר כך.

<מאיר שטרית:>
המשיח בא. הוא משבח אותי על החוק הביומטרי.

<יהונתן קלינגר:>
שם כתוב שראש הרשות חייב לפקח ולעשות כל שניתן למניעת עבירה על פי סעיף זה, ואז יש לו מאסר של חצי שנה על כל דבר כזה. על שאר העבירות יש מאסר שבע שנים על השגת מידע מהמאגר הביומטרי בצורה שלא כדין. הגורם ברשלנות, יש לו מאסר שנה.  אם אנחנו מדברים על מידע יותר חמור, הרף של הענישה בפגיעה בפרטיות הוא נמוך מאוד. היו מקרים חמורים של בני זוג שהפיצו באינטרנט תמונות של בנות זוג לשעבר שגמרו עם עבודות שירות במקום חמש שנות מאסר. מה הרף שייקבע, אם זה שלוש או חמש או שבע שנים, לא מעניין אבל לקבוע שכמו שיושב הרשות חייב לעשות הכול, ואם יש דליפה, בעצם יש הוכחה שהוא לא עשה, יפתור את זה.

<היו"ר משה גפני:>
אנחנו בחוק הזה עושים משהו בעניין הזה?

<יהונתן קלינגר:>
אנחנו צריכים.

<היו"ר משה גפני:>
מה שצריכים, אני יודע, אבל אנחנו עושים כאן משהו? משנים לטובה או לרעה? משרד המשפטים, אנחנו משנים עכשיו משהו?

<לילך וגנר:>
לא, כי האחריות של נושא משרה בתאגיד הייתה קיימת גם קודם.

<היו"ר משה גפני:>
אנחנו לא משנים עכשיו בהצעת החוק.

<לילך וגנר:>
לא. גם לא ביקשתם לשנות.

<היו"ר משה גפני:>
בסדר. זה כן לקריאה השנייה והשלישית. תעביר את עמדתך ונדון.

<מאיר שטרית:>
אני רוצה לציין שמלכתחילה בחוק המקורי שעשינו לפני 12 שנים, גם שם החמרנו מאוד. עשינו ענישה מאוד חמורה.

<היו"ר משה גפני:>
הוא טוען לגבי הנושא של מאגרי מידע גנטי.

<מאיר שטרית:>
יש ענישה.

<היו"ר משה גפני:>
תביא את העניין הזה לקראת הקריאה השנייה והשלישית.

מה יש לנו עוד בעונשין?

<גלי בן אור:>
מוצא להוסיף את סעיף (1א):

(א1)
נוטל דגימה ביולוגית מאדם, שידועים לו עליו פרטים העשויים להביא לזיהויו, במטרה לבצע בה או לגרום שתבוצע בה בדיקה גנטית, והוא יודע או היה עליו לדעת כי אותו אדם לא נתן הסכמה מדעת לכך, והכול אם הבדיקה לא הותרה לפי חוק זה או לפי חיקוק אחר.
זה מה שלילך העירה קודם שזאת עבירה גם רחבה מדי, גם כוללת את הנושא של התרשלות ושהם היו מעדיפים לנסח את זה אחרת. ברשותך, במסגרת הסעיף שאנחנו ננסח, נכלול גם התייחסות לנושא הזה.
<לילך וגנר:>
המקרים נכנסים כבר לנוסח הקודם שהצענו.

<היו"ר משה גפני:>
לפני כן.  אני אומר שאם זה נעשה בזדון או נעשה במכוון, כמו שאמרתי.

<לילך וגנר:>
ברגע שמישהו לוקח דגימה של אדם, הוא יודע שאין הסכמה שלו כי זאת דרישה של המחשבה הפלילית, הוא עובר את העבירה החמורה יותר ולכן העבירה הזאת מתייתרת. 

<היו"ר משה גפני:>
עכשיו לא הבנתי.

<לילך וגנר:>
סעיף (1א) מתייתר כי מישהו שלוקח דגימה ועושה בה כל שימוש, כמו שאמרנו, מגלה אותה או המעגלים השניים והשלישיים יודעים, הוא יודע שלא ניתנה הסכמה של האדם או לנטילה או לביצוע בדיקה גנטית או לכל הדברים האלה, הוא כבר עובר את העבירה החמורה יותר.

<היו"ר משה גפני:>
למה הוספתם את זה?

<אברהם שיינפלד:>
מדובר במקרה של אדם שלוקח שערות במספרה. 

<היו"ר משה גפני:>
היא אומרת שחלה על זה עבירה חמורה יותר.

<אברהם שיינפלד:>
זה מדבר יותר על לקיחת דוגמאות.

<היו"ר משה גפני:>
בחוק הקיים אין את המקרה עליו מדבר הרב שיינפלד, בו אדם נכנס למספרה ולוקח שערות?

<לילך וגנר:>
זה ייכנס לעבירה חמורה יותר, כמו אמרנו.

<היו"ר משה גפני:>
בסדר. צריך לנסח את זה. אין ויכוח.

<טליה אגמון:>
ההבחנה בין (1א) לבין העבירות הקודמות קצת מתייתרת עת הרחבנו את ההגדרה של מה זה מידע גנטי מזוהה, מה זאת דגימה מזוהה.

<היו"ר משה גפני:>
זאת אומרת, את סבורה כמו משרד המשפטים.

<טליה אגמון:>
כן. העבירה החמורה יותר מתייחסת לדגימה מזוהה והעבירה החלשה יותר מתייחסת לדגימה שידוע עליה פרטים מהם אפשר לזהות מישהו, ברגע שהכנסנו את הפרטים מהם אפשר לזהות מישהו להגדרה של דגימה מזוהה.

<לילך וגנר:>
הבעיה שעוד לא עשינו את זה.

<טליה אגמון:>
לא, עשינו את זה.

<לילך וגנר:>
לא יישמנו את ההגדרה של פרט מזהה. 

<גלי בן אור:>
בעצם דיברנו על זה בפעם הקודמת. את הזכרת את זה בדיון.

<צילי נאה:>
לא. הגדרנו שאלה ללא מפתח קידוד אבל לא דיברנו על הגדרה של פרט מזהה. 

<היו"ר משה גפני:>
עוד משהו?

<גלי בן אור:>
כן. בסעיף (ג)(4), במקום דגימת DNA יבוא דגימה ביולוגית.

בסעיף קטן (5א), במקום דגימת DNA יבוא דגימה ביולוגית.

בסעיף קטן (ד)(1): דורש מעובד או ממועמד לעבודה מידע גנטי שלו או של קרובו.

<היו"ר משה גפני:>
מה זה הסעיף הזה?

<מאיר שטרית:>
מוסיף את הקרובים.

<היו"ר משה גפני:>
הוא לא יכול לדרוש מהקרוב שלו עד דור רביעי.

<טליה אגמון:>
קרבה רביעית. זה לא דור רביעי.
<מאיר שטרית:>
בכל מקום מוסיפים: הוא או קרובו.

<היו"ר משה גפני:>
זאת אומרת, שהוא לא יכול לדרוש ממישהו שהוא בקרבה רביעית.

<גלי בן אור:>
למרות שזה די ברור מאליו שהמעביד לא יכול לתת הוראות לקרובים, אבל כיוון שמידע גנטי של קרובים יכול להעיד על העובד.

<היו"ר משה גפני:>
לא. הוא יכול לתת הוראות.

<טליה אגמון:>
הוא דורש מעובד מידע שלו או של קרובו.

<היו"ר משה גפני:>
הוא יכול לתת הוראות לקרוב מדרגה רביעית. הוא יבוא אליו ויגיד לו שהוא צריך ואם לא תיתן, הוא עף מהעבודה. 

<גלי בן אור:>
יש את זה בסעיף. אנחנו סוגרים את זה גם בסעיף העבירה הפלילית. אותה תוספת נכנסת בסעיף (1), (2), (3) ו-(6).

כיוון שעל סעיפי העונשין עוד לא עברנו וחיכינו לסגור את ההוראות של החוק עצמו, צריך יהיה להפנות גם לסעיפים שקבענו לגבי איסור  הפליה בצבא, בחינוך, במשטרה ובשירות בתי הסוהר. 

<היו"ר משה גפני:>
מה זה איסור הפליה?

<גלי בן אור:>
הסעיף הזה כאן מתייחס לסעיף 29 שעוסק באיסור הפליה של עובדים במקומות עבודה. במקביל לסעיף הזה הוצע בהצעת החוק הזה לקבוע סעיפים כאלה גם ביחס לצבא, למשטרה, לשירות בתי הסוהר וגם בנושאים של חינוך. מה שאנחנו נעשה, אנחנו נקבע סעיפים מקבילים לסעיפים ההם באותו נוסח ובאותו מדרג ענישה.

<היו"ר משה גפני:>
שלא תהיה הפליה בעקבות מידע גנטי.

<גלי בן אור:>
בדיוק.

<מרדכי הלפרין:>
זה לא יכול לשנות פרופיל?

<היו"ר משה גפני:>
לא. הצבא לא נכנס.

<גלי בן אור:>
מידע גנטי הסתברותי, לא ניתן להשתמש בו כדי לשנות.

<מרדכי הלפרין:>
אני יכול לקבל התקף לב אם אני ארוץ יותר משני קילומטרים?

<מאיר שטרית:>
לא רוצים שידעו את זה.

<גלי בן אור:>
יכול להיות שזה גם לא על בסיס גנטי.

<מרדכי הלפרין:>
יש מקרים שזה על בסיס גנטי.

<היו"ר משה גפני:>
הדרישה של הצבא בישיבה הקודמת הייתה ודחינו אותה.

<קריאה:>
אלא אם הוא חולה.

<היו"ר משה גפני:>
אם הוא חולה, הוא צריך להגיד את זה.

<מרדכי הלפרין:>
אבל אם יש הסתברות גבוהה שהוא יתמוטט בריצה?

<היו"ר משה גפני:>
הצבא ביקש את זה. אם יש מצב בו בן אדם חולה, בסדר.

<מרדכי הלפרין:>
הוא לא חולה.

<היו"ר משה גפני:>
אנחנו מדברים כאן על מידע גנטי.  לבן אדם יש גנים כאלה ובכלל לא ברור שהוא הולך להיות חולה.

<מרדכי הלפרין:>
אני אביא דוגמה לגנים ידועים. BRCA. אישה, או אפילו גבר, יש לו BRCA 1 או 2 וזה אומר שהסיכויים שלו הם חמישים, שישים, שמונים אחוזים לקבל סרטן השד או סרטן השחלות לאישה. דבר כזה יכול להיות עקרונית – עדיין לא הגענו לזה אבל זה כל יום יכול להיות – שיימצאו גנים שיגידו שמי שיש לו את הגן הזה, יש לו חמישים אחוזי סיכוי לקבל התקף לב פתאומי בריצה. אם יש דבר כזה, צריך לשנות פרופיל.

<היו"ר משה גפני:>
התשובה היא שאנחנו לא דנים על העניין הזה. לא הגענו לשם. אנחנו לא נעשה את זה, בוודאי לא בחוק הזה. אנחנו עלולים לפתוח כאן פתח לאלף ואחד דברים שאסור שהם יהיו.

<מאיר שטרית:>
ודאי. אני גם מתנגד לזה. זה מדרון חלקלק מסוכן ביותר.

<היו"ר משה גפני:>
גם אני  מתנגד לזה. אנחנו הולכים כאן על גחלים לוחשות, הרי יש לחוק הזה השלכות שליליות. אנחנו לא מקבלים את זה ולא דנים על זה.

<טליה אגמון:>
אני לא טועה, אדוני אמר לצבא שאם יהיה להם מחלה קונקרטית מהסוג הזה שהם מאוד רוצים לאפשר, הם יביאו הצעת חוק משלהם.

<מאיר שטרית:>
בדיוק. שיעשו חוק שלהם.

<היו"ר משה גפני:>
אני תמיד זה שהממשלה תביא חוק.

<חגית בריס פלדמן:>
איגוד הגנטיקאים. הסעיף הזה מדבר גם על המידע הגנטי שלו וגם על של קרובו. אולי באמת אנחנו עוד לא נמצאים במקום של חמישים אחוזי סיכון אבל אנחנו רואים ילדים לפני גיוס שבאים אלינו ומבקשים הערכה גנטית לסיכון שלהם להיות חולים. אם אנחנו מדברים על תסמונת בשם מרפן או ארטה, הם יכולים במאמצים קשים למות.

<מרדכי הלפרין:>
ארטה היא מחלה.  הם כבר עכשיו חולים.

<חגית בריס פלדמן:>
הם חולים אבל כאן כתוב גם שלו וגם של קרובו. 

<היו"ר משה גפני:>
אני לא יודע אם היית בישיבה הקודמת.

<מאיר שטרית:>
הם לא היו.

<היו"ר משה גפני:>
אמרנו שאם מדובר במחלה,  זה ברור. כל החוק הזה אנחנו לא מדברים על מחלה אלא אנחנו מדברים על הסתברויות, שאם יש מידע גנטי כזה או אחר, זה יכול לקרות אחד לאני לא יודע כמה. את  מדברת על מחלה.

<חגית בריס פלדמן:>
כאן מדברים על מידע גנטי שלו. אם שואלים אותו על המידע הגנטי שלו, לפי הסעיף הזה, ואני משפטנית מאוד קטנה, אסור לבקש ממנו את המידע.

<מרדכי הלפרין:>
אם יש לו מרפן, הוא חולה. מרפן היא מחלה דומיננטית ומי שנושא אותו, הוא חולה.

<היו"ר משה גפני:>
מי מבקש את המידע, הצבא?

<חגית בריס פלדמן:>
כן.

<היו"ר משה גפני:>
אסור לו.

<חגית בריס פלדמן:>
זה בדיוק העניין. לכן צריך להחריג.

<היו"ר משה גפני:>
את מדברת על מחלה.

<חגית בריס פלדמן:>
נכון. אני מדברת על מחלה. איפה זה מוחרג כאן?

<גלי בן אור:>
בסעיף שמסדיר את הנושא. בסעיף שקובע את האיסור. אנחנו עכשיו דנים בסעיף שקובע את העבירה. יש סעיף שקובע את השימוש במידע גנטי על ידי הצבא ושם קבענו החרגה לגבי מצב רפואי כבר קיים. לגבי מחלה. אנחנו נגיע לזה. יש לזה נוסח יותר מתוקן.

<היו"ר משה גפני:>
תתקדמי.

<גלי בן אור:>
אנחנו מגיעים להוראות שונות.  מוצע בסעיף 40 להוסיף סעיף קטן (ב) והסעיף הנוכחי יהפוך לסעיף קטן (א).

(ב)
בכל שנה יוקצה תקציב לוועדה המייעצת שייקבע כתכנית פעולה נפרדת במסגרת סעיף תקציב שמרד הבריאות. לעניין זה, "תחום פעולה" ו"סעיף תקציב" – כמשמעם בחוק סודות התקציב, התשמ"ה-1985.

<היו"ר משה גפני:>
יש הסכמה של האוצר?

<מאיר שטרית:>
כן. הדבר היחידי שבחוק המקורי קבענו בתיקון, אני קבעתי שלא פחות מ-500 אלף שקלים. האוצר התנגד לסכום. אין לו התנגדות לכך שקובעים תקציב, אבל לא קבענו סכום.

<היו"ר משה גפני:>
יש כאן מישהו מהאוצר?

<ניר אמסל:>
כן. הנושא הזה תואם גם עם משרד הבריאות וגם  למיטב הבנתי עם המציע.

<מאיר שטרית:>
נכון.

<היו"ר משה גפני:>
משרד הבריאות?

<טליה אגמון:>
כן.

<היו"ר משה גפני:>
מה עמדת משרד הבריאות?

<טליה אגמון:>
אנחנו רוצים שיהיה תקציב משוריין לדבר הזה. אני לא יכולים כרגע להגדיר כמה.

<היו"ר משה גפני:>
אתם מסכימים לניסוח הזה, כפי שאמר האוצר. אני מזהה עכשיו פחד מהאוצר?

<טליה אגמון:>
חלילה.

<ניר אמסל:>
אדוני היושב ראש, גם אני וגם המקבילים לי, לא מאיימים.
<היו"ר משה גפני:>
אתם מסכימים? כי אנחנו הולכים לאשר את זה.

<טליה אגמון:>
יכול להיות שיהיה סכום יותר גדול מכפי שרצינו בהתחלה.

<היו"ר משה גפני:>
אין סכום.

<מאיר שטרית:>
היא אומרת שיכול להיות שיקבלו יותר מהסכום שביקשו.

<היו"ר משה גפני:>
כאן כתוב אפס, אז יהיה אפס יותר גדול?

<ניר אמסל:>
לא כתוב אפס. התקצוב של יחידה כזאת או אחרת נערך בהתאם לסדרי עדיפויות של המשרד ושל הממשלה בהתאם לחוק התקציב.

<היו"ר משה גפני:>
מכיר את זה. משרד הבריאות, אתם מסכימים.

<טליה אגמון:>
כן.

<היו"ר משה גפני:>
בסדר. נמשיך.

סעיף 41, הממונה על שוק ההון.

<ליאת שטרק:>
אנחנו מבקשים להביא לביטול הסעיף הזה כי בעצם מדובר כאן בדוח - - -

<היו"ר משה גפני:>
חבר הכנסת שטרית בעד וגם אני בעד להוריד את הסעיף הזה. בלאו הכי אתם לא מגישים דוחות.

תמחקי 41 ומספרי הסעיפים ישונו.

<גלי בן אור:>
אנחנו לא מזיזים את מספרי הסעיפים אלא הם נשמרים כפי שהם.

<היו"ר משה גפני:>
אבל ישאלו מה היה ב-41.

<גלי בן אור:>
יהיה כתוב שהוא בוטל. כך אנחנו עושים בחקיקה כדי לא לשגע את המשתמשים. סעיף, ברגע שהוא מקבל מספר, הוא נותר שלו לעד.

<קריאה:>
ברשות השידור זה לא היה כך, אבל בסדר.

<גלי בן אור:>
הצעת חוק לא מתקנת מספר. מדברים על הצעת חוק חדשה.

<היו"ר משה גפני:>
אני לא נכנס עכשיו לרשות השידור. סעיף 42, אין שינוי. סעיף 43.

<גלי בן אור:>
סעיף 43.

43.
שינויים בפעילות בעל רישיון

הפסיק בעל רישיון או בעל מאגר או שהוא עומד להפסיקה, יודיע על כך למנהל בהקדם האפשרי ולא יאוחר משלושים ימים לפני מועד הפסקת הפעילות, ויעביר את הדגימות הביולוגיות שברשותו ואת המידע הגנטי שהופק מהן על פי הוראות המנהל, כאמור בסעיף 6(ד) ובסעיף 23א, לפי העניין.

<היו"ר משה גפני:>
מה זה בעל רישיון או בעל מאגר?

<טליה אגמון:>
מאגר דגימות.

<גלי בן אור:>
הכוונה היא לבעל מאגר לפי סעיף 23א. אולי נפנה את זה.

<טליה אגמון:>
בעל רישיון הוא מי שיש לו מעבדה ובעל מאגר הוא מי שיש לו מאגר.

<צילי נאה:>
אני חושבת שזה מוגדר ב-23א כבעל היתר. בעל היתר לניהול והחזקת מאגר.

<גלי בן אור:>
בסדר. נכתוב בעל היתר.

<היו"ר משה גפני:>
לפני כן לא היה בעל מאגר?

<טליה אגמון:>
זאת תוספת של החוק הזה.

<היו"ר משה גפני:>
למה לא היה?

<טליה אגמון:>
לא היו מאגרים.

<היו"ר משה גפני:>
היום יש מאגרים?

<טליה אגמון:>
כן, והרבה.

<גלי בן אור:>
מוצע להוסיף שני סעיפים חדשים. 

<לילך וגנר:>
לא עברנו על זה כבר?

<גלי בן אור:>
לא. הבנתי שללילך יש הערות על הנוסח של אי קבילות, אמרתם שיש אבל לא העברתם. יש לך כבר עכשיו את ההערות?

<לילך וגנר:>
לא. אנחנו מבקשים לשקול את זה לקראת הקריאה השנייה והשלישית אבל ההערה שלנו היא שהסעיף בנוסחו היום הוא גורף מדי.

<היו"ר משה גפני:>
קודם אני רוצה לדעת על מה אנחנו מדברים.

<גלי בן אור:>
אני אקריא את הסעיף.

<היו"ר משה גפני:>
לא צריך להקריא. אולי לא נכניס אותו ויכול להיות שנעביר אותו לקראת קריאה שנייה ושלישית. מה הנושא?

<לילך וגנר:>
אי קבילות של בדיקה גנטית. שזה לא יהיה קביל בבית משפט.

<גלי בן אור:>
אדם עשה בדיקה גנטית באופן שלא תואם את הוראות החוק, שבית משפט או בית דין לא יקבל את זה כבדיקה שהוא יכול להסתמך עליה.

<היו"ר משה גפני:>
הבנתי. מה עמדתכם?

<לילך וגנר:>
העמדה שלנו היא שאין תקדים לסעיף אי קבילות גורף בהקשרים הפליליים. בחוק האזנת סתר יש סעיף אי קבילות רציני ביותר, סעיף 13. יש אפשרות לגמישות מסוימת. גם ההלכות הפסיקתיות מאפשרות את זה. אנחנו מציעים לנקוט בגישה של סעיף 32 לחוק הגנת הפרטיות שהוא יותר מידתי בעינינו ומשאיר שיקול דעת לאותם מקרים. אני אתן דוגמה. נמצאים כאן נציגי המשטרה שכמובן יוכלו לתת דוגמאות טובות ממני. כמו שימוש לצורך הוכחת חפות של נאשם.

<היו"ר משה גפני:>
רגע. הרב שיינפלד מפנה אותנו לסעיף 28(יב) ולכאורה זה מכוסה שם.

<לילך וגנר:>
רק לקשרי משפחה.

<גלי בן אור:>
הסעיף הזה הוא סעיף כללי ומדבר על כולם.

<לילך וגנר:>
זאת אי קבילות כללית. תחשבו על הסיטואציה בה בני זוג נמצאים בסכסוך גירושין והשאלה היא מי יחזיק את הילד. מביא הבעל ראיה לכך שלאשתו יש נטייה גנטית לחלות בסוכרת או באלצהיימר בגיל צעיר.

<היו"ר משה גפני:>
אתם בעד הסעיף הזה?

<לילך וגנר:>
כן, ודאי.

<היו"ר משה גפני:>
אנחנו משאירים אותו. אני חושב שיכולים להיות מקרים בהם אדם יעשה בדיקה גנטית שלא כחוק, כי המצב שבו הוא דן הוא מאוד מאוד רציני ולא אכפת לו להסתכן. הוא יביא את זה לבית המשפט או לבית דין דתי, אני לא מדבר על קשרי משפחה, ולכן צריך לסגור את זה גורף.

<מרדכי הלפרין:>
למה לא להשאיר פתח לחריגים?

<לילך וגנר:>
בדיוק. צריך להשאיר פתח לחריגים.

<מרדכי הלפרין:>
הביאו כאן דוגמה שיש מצבים של סיבות בריאות שכן יכולות להשפיע. למה לעשות את זה באופן גורף?

<היו"ר משה גפני:>
כי זה נעשה שלא כחוק. הסדק הדק הזה הוא כמו פתחו לי פתח כפתחו של מחט ואני אפתח לכם כפתחו של עולם. אנחנו הרי נמצאים במערכת שככותרת היא לא מצטיינת בזה. ראינו מה השוטרים יכולים לעשות ומה שרים יכולים לעשות. יכול להיפתח פתח גדול. צריך לשמור את זה גורף. והיה, אם ישכנעו אותנו לקראת הקריאה השנייה והשלישית, נדון. אם לא ישכנעו אותנו ויהיה מקרה שנמצא על השולחן עם אקדח מעשן, נצטרך לתקן את זה.
<מרדכי הלפרין:>
בית משפט יפסוק.

<היו"ר משה גפני:>
בית המשפט לא יכול לפסוק בניגוד למה שהמחוקק קבע. הוא עושה את זה הרבה פעמים אבל זה לא בסדר. הוא צריך לפסוק על פי מה שאנחנו קובעים. והיה  אם יקרה מקרה כזה שבו בן אדם עשה את זה כעבירה ועשה את זה שלא כחוק והוא משתמש עם זה וזה באמת דבר שהופך להיות קריטי, נצטרך לתקן את זה. אבל אין מקרה כזה.

<לילך וגנר:>
הגמישות צופה פני עתיד. צריך לשמוע את המשטרה  מנקודת מבט שלה אבל גם מבחינת חפות הנאשם. אם נאשם עושה בדיקה כזאת שלא כדין ומפר את החוק והוא זקוק לזה לבית המשפט, הוא לא יכול להגיש את זה כראיה בבית המשפט ובית המשפט לא יוכל לקבל את זה כאילו זו ראיה מזכה. אין לזה תקדים בחקיקות אחרות ועם כל הכבוד למידע גנטי, אני לא רואה כאן את העיקרון שצריך לגבור על שאר העקרונות שנותנים שיקול דעת לבית משפט בפגיעה בפרטיות או בחוק האזנת סתר, שזה גם חמור מאוד לבצע האזנות סתר ועדיין יש שיקול דעת לבית המשפט באותם מקרים פרטניים.

<גלי בן אור:>
זה חל רק על הרשות ולא חל על הנאשם?

<לילך וגנר:>
אי הקבילות חלה על כולם. 

<טובי בן שלום:>
אני חוזרת על הדברים שלילך אומרת ורק מוסיפה שאולי צריך להחריג את זה להליך הפלילי.

<היו"ר משה גפני:>
לא. אין דבר כזה. אנחנו מדברים על ההליך הפלילי כולו. מה עושים היום?

<לילך וגנר:>
היום אין עבירה פלילית לפי סעיף 38(10) המוצע על ידכם. כרגע זה לא אסור למשטרה לבצע בדיקות מסוימות למשל כל חומר שהיא מוצאת בזירה של עבירה שהיא לא יודעת אם אותו בן אדם שנתן את הדגימה הסכים להפקה הזאת. 

<היו"ר משה גפני:>
אני אומר לכם את מה שאמרתי קודם. אנחנו נדון על זה לקראת הקריאה השנייה והשלישית.  הטענה שלכם היא שהיום – מכיוון שזאת לא עבירה – המשטרה או כל גורם אחר יכול לקחת את המידע הזה ולהשתמש בו, המשטרה בעבירה פלילית וגורמים אחרים בדברים אזרחיים רגילים.

<מאיר שטרית:>
לצורך זיהוי פלילי.

<היו"ר משה גפני:>
אפילו סתם, אפילו בשידוך.

<טובי בן שלום:>
לצורך זה שמישהו מבקש להוכיח את חפותו.

<היו"ר משה גפני:>
הבנו, אבל זה לא רק בפלילי אלא גם בכל הדברים האחרים. עכשיו אני קולט שאתה בכלל מחמיר בחוק הזה. אתה יוצר מצב חדש בו זה נכנס למסלול חוקי.

<מאיר שטרית:>
אני מציע בתחום המשפטי, לתת למשפטנים להתווכח ביניהם ומה שהם יסכמו עם היועצת המשפטית של הוועדה, אני מקבל.

<היו"ר משה גפני:>
מציע חבר הכנסת שטרית ואני מצטרף אליו. אתן תשבו לקראת הקריאה השנייה והשלישית עם היועצת המשפטית של הוועדה. אם אכן יהיה ניתן להריג את זה, בסדר. עכשיו לא נשנה אלא נקבל את הנוסח המוצע. אנחנו נחליט על זה בקריאה השנייה והשלישית. יש בזה פתח מאוד מסוכן. 

<מאיר שטרית:>
חשוב שתשבו.

<טובי בן שלום:>
ודאי. מאוד חשוב לאפשר לנו לעשות.

<היו"ר משה גפני:>
אנחנו נאפשר, אבל אני לא אעכב עכשיו את הקריאה הראשונה.

<מאיר שטרית:>
תשבו עם היועצת המשפטית של הוועדה ותנסו להגיע לסיכום.

<היו"ר משה גפני:>
סעיף 43ב.

<גלי בן אור:>
מטרתו לקבוע איסור על שימוש בתוצאות בדיקה גנטית לא חוקית למטרת טיפול רפואי.

מוצע לקבוע בו:

43ב.
מטפל, קופת חולים, מבטח או נותן שירותים בתחום הבריאות, המוסד לביטוח לאומי והמדינה, רשאים שלא להתחשב בתוצאות בדיקה גנטית, אם ידוע להם שנערכה בניגוד להוראות סעיפים 11 או 12, או שעריכתה או מסירת התוצאות מהווה עבירה לפי סעיפים 38(א)(1), 38(א)(3) עד 38(א)(10) או 38(ג)(5א), לשם קביעת אבחנה, מתן טיפול רפואי או קביעת זכאות לשירותים לפי חוק ביטוח בריאות ממלכתי, התשנ"ד-1994, לפי חיקוק אחר או לפי הסכם.

<היו"ר משה גפני:>
מה זה רשאים? 

<טליה אגמון:>
היום יש נטייה גוברת אולי לבוא בדרישות לטיפולים מותאמים אישית, לבדיקות נוספות ולכל מיני דברים. אנחנו רוצים לוודא שמטפלים, מוסדות רפואיים, קופות החולים והמבטחים, זה לא אוסר עליהם אבל הם יוכלו להגיד שבדיקה שנעשתה שלא כדין או במעבדה לא מורשית או דברים מהסוג הזה – בדואר, באינטרנט לארצות הברית – אני לא חייב להשתמש בה כאינדיקציה קלינית כדי לתת לך טיפול או זכאות לטיפול. אם הם משוכנעים שזאת בדיקה שיש בה ממש, הם רשאים להסתמך עליה אבל הם לא חייבים להסתמך עליה. זה נועד להבהיר את זה. שוב, לנתב את הבדיקות הגנטיות שנעשות לדרך המלך של שירותי הבריאות ככל שמדובר במדינת ישראל, במעבדות מורשות, או במעבדה בחוץ לארץ, כפי שנרשה בסעיף שהוספנו בתחילת החוק.

<מרדכי הלפרין:>
כלומר, אם זה יהיה טיפול יקר, הם יחליטו שלא להתחשב בזה.

<טליה אגמון:>
מי שרוצה לעשות בדיקה שתהיה קבילה גם קלינית, צריך לעשות אותה בצורה מסודרת במקום מורשה. זאת בעצם האמירה.

<מאיר שטרית:>
מאה אחוז.

<מרדכי הלפרין:>
אני מדבר על הקופות. צריך לציין שאם הן לא מתחשבות, שיעשו את הבדיקה בצורה נכונה כי אחרת זאת דרך להתחמק מלבדוק ולשלם.

<טליה אגמון:>
אם זה בסל הבריאות, הם חייבים לעשות.

<מרדכי הלפרין:>
לא תמיד. לא כל בדיקה נמצאת בסל הבריאות. לא כל בדיקה גנטית נמצאת בסל הבריאות. מה שכתוב כאן זה שאם משהו שלא נמצא בסל הבריאות ואני עשיתי את זה באינטרנט בארצות הברית ויצא שאני  צריך להיות זכאי לטיפול, הם רשאים לא להתחשב בזה. אין לי בעיה בתנאי שזה יחייב אותם לעשות את הבדיקה בארץ, למרות שזה לא בסל הבריאות.

<מאיר שטרית:>
מה פתאום? איך אתה יכול לחייב אותם? יש אלף בדיקות גנטיות.

<מרדכי הלפרין:>
אם יש להם בדיקה שמראה ומגיע טיפול?

<מאיר שטרית:>
אתה רוצה, תעשה, תביא להם את זה.

<מרדכי הלפרין:>
הם לא יתחשבו בבדיקה שעשיתי ולא יעשו בדיקה אחרת.

<מאיר שטרית:>
תעשה בדיקה כדין.

<מרדכי הלפרין:>
אבל הם לא רוצים. זה עולה כסף.

<מאיר שטרית:>
גם הבריאות עולה כסף.

<קריאה:>
גם באמריקה זה עולה כסף.

<מרדכי הלפרין:>
כאן זה יכול לעלות פי עשר.

<מאיר שטרית:>
מי אמר לך?

<מרדכי הלפרין:>
יש בדיקות שבארץ עולות פי עשר ובאינטרנט פחות.

<גלי בן אור:>
זאת שיטה יפה לעשות בדיקה בעשרים דולר בארצות הברית ואז לקבל כאן סל בריאות בחינם.

<מרדכי הלפרין:>
מה לעשות שהבדיקה מראה שבעצם הטיפול מגיע לי?

<היו"ר משה גפני:>
הרב הלפרין, עם כל הכבוד, אנחנו לא נוכל להעביר את זה. האוצר יתנגד לזה.

<מאיר שטרית:>
בצדק.

<טליה אגמון:>
אנחנו גם לא יודעים מה האיכות של הבדיקה הזאת.

<מרדכי הלפרין:>
זה לפחות יוצר ספק לעשות בדיקה רצינית.

<היו"ר משה גפני:>
אין אפשרות לעשות את זה.

<מרדכי הלפרין:>
אני לא בטוח. יש לי כאן מה שנקרא רגליים לדבר. יש רגליים לדבר שהטיפול מגיע לי.

<מאיר שטרית:>
אנחנו לא דנים כעת במערכת הבריאות.

<מרדכי הלפרין:>
בדיקה גנטית יכולה להגיד שמגיע לי טיפול.

<היו"ר משה גפני:>
נמשיך.

<גלי בן אור:>
בסעיף 44 אנחנו צריכים לתקן את שם הוועדה לוועדת המדע והטכנולוגיה. כתוב רק ועדת המדע וצריך להוסיף והטכנולוגיה. הערה טובה של מנהלת הוועדה.

אנחנו עוברים לסעיף 49(ב). במקום דגימת DNA יהיה דגימה.

בראשית דרך בדקנו האם צריך להוסיף הוראות מעבר ביחס לסעיפים שייקבעו. נראה לנו שהסעיפים שקבענו בסעיף 9 על בעלי המקצוע, הכנסנו את זה כבר שם. לקריאה הראשונה נותיר את זה כך. שינינו את בעלי המקצוע, עשינו שם גנטיקאי קליני ועוד כל מיני הוראות וקבענו שם את הוראות המעבר. כאשר נשב עם הממונה על נוסח החוק, נתייעץ אתה אם להשאיר אותם בסעיף 9 או להעביר אותם לסעיף הזה. 

<היו"ר משה גפני:>
יש תקנות שצריך לעשות כדי לשמור את המידע. 

<מאיר שטרית:>
הכול באישור הוועדה.

<היו"ר משה גפני:>
כן. אנחנו קובעים שהחוק ייכנס לתוקף עם פרסומו ויכול להיות מצב שהחוק ייכנס לתוקף אבל לא יהיו התקנות.

<מאיר שטרית:>
צריך לכתוב שהתקנות ייעשו תוך איקס זמן.

<טליה אגמון:>
לסעיף התחילה עוד לא הגענו.

<קריאה:>
בפעם האחרונה שכתבנו את זה, לקח להם שנתיים.

<טליה אגמון:>
סעיף תחילה, לגבי התיקן, אנחנו נצטרך להחליט כמה זמן נדרש.

<היו"ר משה גפני:>
אבל מה יקרה אם נקבע חצי שנה ואתם לא מביאים את התקנות?

<מאיר שטרית:>
כאשר הכנתי את החוק הזה לפני 12 שנים, עברו כמה שנים והתקנות לא תוקנו. בסוף אני כשר המשפטים תיקנתי את התקנות.

<היו"ר משה גפני:>
מה שאתה עכשיו אומר, זה לא חידוש. אני מדבר על המצב של שמירת המידע, שצריך תקנות של שר הבריאות ושר הבריאות משום מה, או שרת הבריאות, לא עושה את התקנות והמידע מתחיל להתפזר. החוק נכנס ואין תקנות.
<מאיר שטרית:>
צריך לחייב אותם בזמן.

<היו"ר משה גפני:>
אני חושב שהחוק צריך להיכנס לתוקף ברגע שיש את התקנות. לקבוע זמן  קצר ואז החוק נכנס לתוקף כי אחרת כל מה שעשינו כאן יכול להתפזר באוויר.

<מאיר שטרית:>
האלטרנטיבה השנייה היא שאתה קובע זמן שמחייב אותם להגיש תקנות לוועדה.

<היו"ר משה גפני:>
אבל עברנו מיליון חוקים שהחוק חייב אותם וזה לא נעשה. המידע להתפזר ואנחנו עושים כאן עוול גדול. למשרד הבריאות יש אינטרס שהחוק הזה ייכנס לתוקף.

<טליה אגמון:>
בוודאי.

<היו"ר משה גפני:>
אין לו אינטרס לעשות את התקנות.

<טליה אגמון:>
זה לא נכון.

<היו"ר משה גפני:>
אני יושב על הטריבונה ואני בודק עכשיו פסיכולוגית את העניין. אתם צריכים את החוק. אתם לא צריכים את התקנות באופן רציני. יש לכם דברים קודמים. שיעשו שלושה חודשים, אבל שזה ייכנס לתוקף מתי שתעשו את התקנות. אתם חייבים לעשות את התקנות בתוך זמן שתגידו כמה.

<טליה אגמון:>
ברמה העקרונית אין לי התנגדות לזה. אני רוצה להזכיר שאנחנו בחלק גדול מהתיקונים כאן מסדירים מצב קיים. זאת אומרת  שיש לנו עניין להסדיר אותו.

<היו"ר משה גפני:>
כמה זמן אתם צריכים כדי לעשות את התקנות של שמירת המידע? הדברים האחרים פחות חשובים לי.

<טליה אגמון:>
דווקא בנושא הזה אני מניחה שחצי שנה אמורה להספיק אבל זה תלוי. יש לנו שותפים במשרד המשפטים.

<מאיר שטרית:>
חצי שנה?

<טליה אגמון:>
חצי שנה. יש לנו דוגמאות לתקנות.

<היו"ר משה גפני:>
יש את סעיף 15(א), דגימה ביולוגית שניטלה לשם ביצוע בדיקה גנטית ותוצאות הבדיקה הגנטית שנערכה לגביה יישמרו בהתאם לכללים שקבע המנהל. אומרת היועצת המשפטית שעד היום המנהל לא קבע כללים. 

<טליה אגמון:>
זה לא מדויק. יש כללים שנקבעו לגבי מעבדות בהוראות של ניהול מעבדות.

<היו"ר משה גפני:>
כן, אבל לסעיף הזה.

<טליה אגמון:>
זה לא נעשה באופן פורמלי מכוח הסעיף הזה בתקנות אבל יש כללים בשטח.

<היו"ר משה גפני:>
אני מציע שיהיה כתוב שהתקנות, הכללים והנהלים, כל מה שכתוב כאן, לגבי שמירת המידע ייקבעו בתוך חצי שנה. שר הבריאות יהיה חייב להתקין את התקנות, את הכללים ואת כל הדברים האלה על שמירת המידע בתוך חצי שנה. בטרם קביעת התקנות, הכללים וכולי, החוק לא ייכנס לתוקף. 

<צילי נאה:>
לגבי סעיף 15, נדמה לי שסיכמנו שאלה יהיו תקנות ולא כללים.

<טליה אגמון:>
לא. זה הנוסח המקורי של החוק.

<מאיר שטרית:>
יכול להיות שהחוק יעבור ולא יקרה כלום ולא יעשו תקנות. אני חושב שאתה צריך לקבוע זמן שמחייב את השר.

<היו"ר משה גפני:>
הוא יכול לצפצף על זה. הנה, עד היום הוא לא קבע כללים.

<מאיר שטרית:>
אז נציק לו. לכן אנחנו כאן. אפשר להציק להם. להעלות שאילתה בכנסת, להעלות לסדר היום.

<היו"ר משה גפני:>
אלה דברים שקורים הרבה מאוד זמן. אני חושש מאוד משמירת המידע. 

<צילי נאה:>
בזמנו סיכמנו שכללים, מה שהופיע בנוסח המקורי שנוגע לעניינים שהם מהותיים, זה ישודרג לדרגה של תקנות ויהיה בהסכמת שר המשפטים. גם סעיף 15, אני חושבת שאיכשהו אולי זה נשמט.

<היו"ר משה גפני:>
לא. 

<מאיר שטרית:>
זה המנהל. אלה דברים שמשתנים כל הזמן. אני לא חושב שכדאי לעשות זאת בתקנות כי זה מאוד גמיש ומשתנה  כל הזמן עם הטכנולוגיה.

<גלי בן אור:>
יש את הנושא של סקר ילודים ויש את הסעיף האחרון שרצינו להוסיף.

<היו"ר משה גפני:>
תקריאי את זה. כבר דיברנו על זה מיליון פעמים.

<גלי בן אור:>
בחוק בית משפט לענייני משפחה, התשנ"ה-1995, אחרי סעיף 3 יבוא –
"3א.
צו לקביעת אבהות בנסיבות של חשש לממזרות לפי דין תורה

(1) ראה בית משפט לענייני משפחה, בעצמו או לפי טענתו של בעל דין, ולאחר ששמע את עמדת היועץ המשפטי לממשלה או בא כוחו בעניין, כי קביעת אבהות עלולה לפגוע בכשרותו לפי דין תורה של קטין, חסוי, לרבות חסוי שהוא עובר, או פסול דין, עקב חשש לממזרות לפי דין תורה, יפנה לנשיא בית הדין הרבני הגדול לקבלת חוות דעתו בעניין החשש האמור ובדבר האפשרות ליתן את הצו באופן שימנע את הפגיעה. הפנייה תיעשה בלא ציון שמות ופרטים מזהים ויחולו עליה הוראות סעיף 28ה לחוק מידע גנטי, התשס"א-2000.

(2) הוראה זו תחול על כל בית משפט או בית דין שנושא קביעת אבהות מתעורר בתביעה שבפניו במסגרת סמכותו לפי חוק.
(3) אין בהוראת סעיף זה כדי להקנות סמכות שלא הוענקה על פי דין".
זאת תוספת שהוספנו בעקבות הערות משרד המשפטים ובעקבות התייעצות עם הייעוץ המשפטי של ועדת החוקה.

<יואב בן צור:>
מה המשמעות של הסעיף הזה?

<גלי בן אור:>
המשמעות של הסעיף היא שהמטרה של הנושא הזה - - -

<היו"ר משה גפני:>
אתי לא דיברו על זה.

<גלי בן אור:>
נכון. זאת תוספת.

<היו"ר משה גפני:>
אני לא מסכים לזה. מישהו נותן סמכות שלא על פי דין? מה קרה?

<גלי בן אור:>
זה בדיוק העניין.

<היו"ר משה גפני:>
למה אתם דורשים את זה?  משרד המשפטים. פרץ סגל, ברך הבא.

<ד"ר פרץ סגל:>
תודה רבה אדוני. ראשית, אני רוצה לומר שהסעיף הזה הוא גם לא על דעתנו. זאת הצעה של הכנסת  ולא הצעה שלנו. שנית, אנחנו סבורים שאין מקומו של הסעיף בחוק הזה.

<היו"ר משה גפני:>
רגע, עם כל הכבוד. אנחנו דנו על זה כבר ארבע פעמים.

<פרץ סגל:>
אני יודע. 

<היו"ר משה גפני:>
בסדר, תביע את עמדתך, אבל זה מיותר כי אנחנו כבר אחרי זה.

<פרץ סגל:>
אני אסביר מה המשמעות של הדבר הזה. ראשית, אני אציין שכאשר נחקק ההסדר בחוק מידע גנטי, הייתה ועדה בה  כבוד הדיין הרב שיינפלד היה חבר לפי מינוי של היועץ המשפטי לממשלה שקבעה את הסעיף הזה כי זה נושא מאוד מורכב. הנושא כפי שהוא היום, נוגע לעניין מוגדר של בדיקה גנטית. המשמעות של ההרחבה הזאת היא שלמעשה כל תיק של אבהות – בין אם זה אגב עניין של משמורת ילדים, אחזקת ילדים, מזונות ילדים, בין אם זה אגב עניין של ירושה – פירושו של דבר למעשה שבית המשפט לענייני משפחה יידרש לעצור את ההליכים, לפנות לנשיא בית הדין הרבני הגדול ולקבל את חוות דעתו. אין צריך לומר שכאשר מדובר בעדויות, פלוני מעיד כך, אלמוני מעיד אחרת, לא מדובר בבדיקה גנטי אלא למעשה מדובר בכך שהתיק כמות שהוא יעבור לנשיא בית הדין הרבני הגדול שידון בדבר הזה לפי כללי ההלכה, מכיון שאם לקבוע אם הוא ממזר או לא ממזר - - -
<היו"ר משה גפני:>
זה לא מה שכתוב בסעיף, אבל לא חשוב.

<פרץ סגל:>
אני אומר שזאת המשמעות של הדבר.

<היו"ר משה גפני:>
למה אתם רוצים את הסעיף האחרון?

<פרץ סגל:>
אני לא רוצה את הסעיף האחרון. אני סבור שכל הסעיף הזה צריך לבוא לדיון בדרך המסודרת כמו שקבע היועץ המשפטי לממשלה בשעתו. צריך לדון בדבר ונראה, מכיוון שמדובר כאן בהגבלה של סמכויות של בית המשפט  לענייני משפחה. לכן אנחנו סבורים שאין מקום לכלול את הסעיף הזה בחוק. אם אדוני יעמוד על כך, אני אבקש להביא את זה לפני ועדת שרים לחקיקה כי בזמן שוועדת השרים לחקיקה דנה בחוק הזה, הסעיף הזה לא היה מונח לפניה.

<היו"ר משה גפני:>
הבנתי. אני לא יודע למה אנחנו פותחים את הדיון הזה. ועדת שרים לחקיקה, פתוחה הדרך בפניך כל הזמן. זאת התנהגות לא יפה של הממשלה ואני אגיד לך למה. כי בסך הכול חבר הכנסת שטרית והוועדה כאן עושים את העבודה של הממשלה. אתם הייתם יכולים להביא איזה חוק שאתם  רוצים ולמה לא הבאתם?

<פרץ סגל:>
לא הייתה אלינו פנייה.

<היו"ר משה גפני:>
אתה מייצג את הממשלה. אין מדינת משרד המשפטים ומדינת משרד הבריאות.

<פרץ סגל:>
אם כבוד הדיין הרב שיינפלד, בתי הדין - - -

<היו"ר משה גפני:>
לא, זה לא הוא. זה אני.

<פרץ סגל:>
אם כבוד הדיין הרב שיינפלד שמכיר אותי וישבנו יחד באותה ועדה היה פונה אלינו ואומר שצריך להרחיב את העניין של הסעיף הנוכחי בחוק מידע גנטי, היינו מקימים, כמו שפעלנו, ועדה ובוחנים את העניין וכדומה. אנחנו סבורים שלא זו הדרך וההשלכות של הסעיף הזה הן מרחיקות לכת על הסמכויות.

<היו"ר משה גפני:>
תודה. הרב שיינפלד, בקצרה אם אפשר. אני לא פותח דיון על זה.

<אברהם שיינפלד:>
באמת ישבנו בוועדה לפני 12 שנים אבל הזכרתי כאן בשורה הראשונה של הנושא שהצורך התעורר בעקבות הפסיקה של השופט שנלר ואחר כך  דחיית הערעור על ידי רובינשטיין. זה יצר מצב חדש שלא היה לפני 12 שנים.

<היו"ר משה גפני:>
הערעור אצל רובינשטיין היה בהיותו היועץ המשפטי לממשלה.

<אברהם שיינפלד:>
לא. בבית המשפט העליון. זה יצר מצב משפטי חדש שלא היה בפנינו בוועדה ולא שיערנו שהוא יהיה. ברגע שניתנה הפסיקה של השופט שנלר ונדחה הערעור בבית המשפט העליון על ידי השופט רובינשטיין,  פנינו למשרד המשפטים, ויש מכתבים ששלחנו למשרד המשפטים, לפעול בנושא אבל לא עשו כלום. לכן התעורר הצורך לתקן את המצב, לסגור את אותה סדק, את אותה פרצה גדולה שנפרצה בפסק הדין על ידי השופט שנלר. לכן לומר שלא פנינו למשרד המשפטים, זה אינו נכון. פנינו והמקום  לתקן הוא כאן בוועדה. אנחנו לא לוקחים סמכויות חדשות. מדובר בסך הכול על קבלת חוות דעת של הנשיא ולא מדובר בקביעה ובפסיקה של הנשיא. מדובר בחוות דעת. לצערנו רק חוות דעת, שהיועץ המשפטי לממשלה יקבל אותה ולפי שיקול דעתו יפעל. מעבר לזה, לא ביקשנו ולכן לא מדובר כאן על נטילת סמכויות חדשות ולא על הגבלת סמכויות אלא בסך הכול לערב גורם אחראי שמכיר את הנושאים מבחינה הלכתית, כדי למנוע בעיות בעתיד לאותו קטין.

<פרץ סגל:>
אם אפשר להתייחס.

<היו"ר משה גפני:>
לא. אי אפשר.

<פרץ סגל:>
אני רק אומר שאני אביא את זה בפני ועדת שרים לחקיקה.

<היו"ר משה גפני:>
אתה הרי מכיר אותי ויודע מה קורה כשמאיימים עלי .

<פרץ סגל:>
אני לא מאיים. אני אומר שזה דבר שצריך לעשות אותו.

<היו"ר משה גפני:>
מר סגל, היית יכול לבוא בדיונים הראשונים. הרי לא דנו על זה במחטף אלא דיברנו על זה מהתחלה.

<פרץ סגל:>
ישבנו בשבוע שעבר אצל הרב שיינפלד בניסיון לגבש הצעה.

<היו"ר משה גפני:>
עם כל הכבוד, אנחנו המחוקקים ולא אתם.

<פרץ סגל:>
אני אומר שוב, זאת הצעת חוק פרטית.

<היו"ר משה גפני:>
אז מה?

<פרץ סגל:>
כאשר הממשלה תמכה בהצעת החוק הפרטית - - -

<היו"ר משה גפני:>
מה זה תמכה? אתם הייתם צריכים לעשות את החוק. הוא התנדב. אתה הממשלה. לא חשוב. מר סגל, אני לא הולך לפתוח את זה. אני חשבתי כבר עכשיו לסיים את החוק. אני בכלל בפגרה. זה יום חמישי ואני צריך לנסוע לשדרות. הייתי בטוח שבחצי שעה אנחנו גומרים. כמה זמן היה צריך לזה? אם הייתי יודע שאתה בא, הייתי נותן ארבע שעות דיון. למה לא אמרתם לי שהוא בא?  סתם. אנחנו חברים טובים, שלא תהיה טעות.
<גלי בן אור:>
חבר הכנסת גפני, אני רק רוצה לדייק. מטרת הסעיף היא לא לקבוע הוראה שמעבירה את התיקים מבית המשפט הדן לבית הדין הרבני אלא אך ורק את השאלה האם קביעת האבהות באותו תיק עלולה לפגוע בכשרות ואם יש דרך לתת את הסעד שמבוקש שם באופן שלא פוגע. המטרה היא לא לפגוע. רק השאלה הזאת עומד ושום דבר אחר מלבד זה. לכן בעצם גם לא מוקנית סמכות לבית הדין בנושאים אינם בסמכותו, אך ורק בנושא של כשרות לנישואין.

לכן גם הנוסח של הסעיף.

<היו"ר משה גפני:>
לא. להוריד את זה. לא להוסיף את זה. זה אפילו מעליב. בית הדין ייקח לו סמכויות שלא מוקנות לו בחוק.

<פרץ סגל:>
לא מדובר בלקיחת סמכויות.

<היו"ר משה גפני:>
למה אתה מתערב לי בניהול הוועדה? אני מתערב לך במשרד המשפטים?

<פרץ סגל:>
אני אומר שוב. לא מדובר בלקיחת סמכויות.

<היו"ר משה גפני:>
בסדר. לא צריך את זה. לא דיברנו על זה. היה צריך להגיד לי את זה קודם לפני שזה מגיע לכאן. 

רב-פקד טובי בן שלום, רצית לומר משהו?

<טובי בן שלום:>
רק כדי להניח את דעתי, אני  בכל זאת מבקשת את הקשב של הוועדה ביוזמה של הכוונות הטובות והיפות שעומדות בהצעת החוק הזאת. המשטרה לא תיפגע ותוכל לבצע את עבודתה ושלא תהיה החמרה או גריעה מהמצב הקיים. אני רוצה להזכיר לכולנו שאנחנו לא רק שוטרים ונציגים של הממשלה אלא אנחנו גם אזרחים במדינה הזאת ולפעמים המשטרה גם משתמשת בראיות האלה כדי להוכיח חפות של מישהו. לכן, לא מבחינת הליך האיסוף ולא מבחינת הקבילות של הראיה, חשוב לי מאוד שהמסר הזה יעבור.

<היו"ר משה גפני:>
אני רוצה להניח את דעתך. עד שהחוק לא נחקק בקריאה השנייה והשלישית, המצב הקיים נשאר. במצב החוקי המשטרה לא נפגעת. אנחנו התחייבנו, גם חבר הכנסת המציע וגם אני, שבזמן ההכנה לקריאה שנייה ושלישית, לפני שזה יובא לאישור סופי, אנחנו נקיים דיון על המשטרה. העלית טענות שהן טענות שמתקבלות על הדעת  אבל יש להן השלכות. אתם לא לבד בזירה הזאת. נצטרך לבדוק גם את השלכות הרוחב וגם לגביכם מה כן ומה לא.

<טובי בן שלום:>
אני מודה לך.

<מאיר שטרית:>
אני מבקש לחזור על בקשתי שהיא לשבת עם היועצת המשפטית של הוועדה ולנסות להגיע לסיכום.

<היו"ר משה גפני:>
כן. אמרנו את זה כמה פעמים.

<גלי בן אור:>
אנחנו נשב. לא תהיה בעיה. אני רק רוצה להדגיש. התוספת של ההוראות האלה, הייתה הערה של נציג משרד המשפטים בעיקר בשל החשש שחוקרים פרטיים יפעלו שלא כדין וייקחו דגימות וישתמשו בהן. מי שפועל בסמכות על פי דין, לא אמור להיפגע לפי הסעיף הזה.

<טובי בן שלום:>
כי סעיף 31 נמחק.

<גלי בן אור:>
אם יש איזשהו חשש, אנחנו נבהיר בנוסח שמי שפועל בסמכות על פי דין, לא ייפגע.

<טובי בן שלום:>
אפשר להוסיף להגדרות את המשטרה. עוד נדון בזה.

<היו"ר משה גפני:>
אין בעיה. זה בסדר גמור. את ממלאת את תפקידך בנאמנות וזה בסדר גמור.

יש עוד נושא אחד, הילודים.

<צילי נאה:>
לנו היו שיעורי בית על המאגרים.

<גלי בן אור:>
נכון. יש לנו את הסייג של 29(א).

<היו"ר משה גפני:>
היועצות והיועצים הגנטיים יהיו אחרי הילודים. לפני שאנחנו מתחילים את הפרק של הילודים אני רוצה לומר שאני מאוד רגיש לעניין הזה ולכן גם ביקשתי שהוא יידון בסוף. אני רוצה לדעת מה המצב היום. מה זה ילודים ומה המצב היום.

איזה שיעורי בית עשיתם?

<גלי בן אור:>
ביקשת להחמיר את ההוראות לעניין שמירה על הפרטיות והמאגרים. התשובה הגיעה אתמול ב-7 בערב ולכן זה לא נכנס לחומר.
<היו"ר משה גפני:>
בסדר. לפני הילודים.

<צילי נאה:>
בעקבות הבקשה של אדוני, באמת עברנו שוב ובחנו את הסעיפים 23א, 23ב, לגבי הסדרה של מאגרי דגימות ומידע שיכול להיות בהם גם מידע רפואי ומידע גנטי. גם בעקבות הדברים שאמר פרופסור שורק בוועדה האחרונה, הבחינה הזאת הביאה אותנו למסקנה שבאמת צריך בהחלט לעבות את ההסדרה. לצערי בנסיבות של הימים האלה הצלחנו להעביר רק אתמול איזשהו נוסח ליועצת המשפטית של הוועדה ואנחנו מבינים שאי אפשר כרגע להצביע עליו.

<היו"ר משה גפני:>
למה אי אפשר להצביע?

<גלי בן אור:>
אפשר לעבור בקצרה.

<היו"ר משה גפני:>
תלמדו כמה דברים במשרד המשפטים, שאפשר לעשות דברים שלא חשבתם שאפשר לעשות.

<צילי נאה:>
שמחה לשמוע.

<גלי בן אור:>
 יש לך כמה תוספות לסעיפים. שוב, זה הגיע אתמול ב-7 בערב ולא יכולתי לתקן נוסח. נעבור עכשיו ונראה אם אנחנו יכולים לשלב את הדברים כפי שהםף.

<היו"ר משה גפני:>
בבקשה.

<צילי נאה:>
יש כאן גם פיצול של הסעיפים לסעיפים חדשים. זאת אומרת, יש כאן איזה שהם שינויים.

<היו"ר משה גפני:>
בבקשה. הבמה לרשותך.

<גלי בן אור:>
אנחנו מתחילים במידע גנטי מקודד. 

<צילי נאה:>
בסדר.  לגבי ההגדרות היו  לנו שתי הערות כאשר הראשונה היא נוסחית, היא פשוט מתאימה את ההגדרה של מידע גנטי מקודד להגדרה של דגימה מקודדת כאשר לדגימה מקודדת הוספנו בדיון שעבר את הסיפא "ללא מפתח הקידוד". בסוף הדיון  הקודם הוספנו להגדרה של דגימה מקודדת את הסיפא: "ללא מפתח הקידוד". בהתאמה צריך להוסיף את זה גם להגדרה של מידע גנטי מקודד. זאת הערת  נוסח.

הערה שמבחינתנו  היא משמעותית וחשובה, היא לגבי הגדרה של פרט מזהה. היום ההגדרה של פרט מזהה בחוק הקיים היא מאוד מאוד מצומצמת. היא מתייחסת רק לארבעה פריטים, פרטי מידע – שם פרטי, שם משפחה, מספר זהות, מספר מזהה אחר שניתן על ידי רשות שלטונית. בעינינו זה לא נכון. הואיל וכל ההגדרה של מידע מזוהה בחוק נסמכת על ההגדרה של פרט מזוהה, אנחנו היינו רוצים במקום הסיפא "מספר מזהה אחר שניתן על ידי רשות שלטונית", להוסיף "או כל מידע אחר שיש בו כדי לזהות נבדק מסוים למעט קוד הסימן שנקבע כחלק משיטת קידוד עליה הורה המנהל לפי סעיף 12(א)".

זאת אומרת, אנחנו רוצים שכל דבר שהוא לא מקודד ויש בו כדי לזהות, הוא יוגדר מזוהה. כך תותאם לו רמת ההגנה המתאימה.

<גלי בן אור:>
זה נראה לי בסדר.

<יהונתן קלינגר:>
אני מאוד מברך ומאוד תומך, אבל יש לי הערה קטנה. לפני חמש באתר בתי המשפט בחרו משהו מזהה שהוא מקודד לשופטים שהיה בעצם בייס 64 של מספר הזהות שלהם. בעצם נתנו  משהו שנראה כמו קוד, שהוחלט בצורה רשלנית, ואפשר לחזור אחורה. צריך רק להוסיף שכל דבר שמאפשר חזרה אחורה באמצעים סבירים יהיה כזה.

<צילי נאה:>
אבל שיטת הקידוד נקבעת לפי סעיף 12(א) וזאת אולי הערה.

<היו"ר משה גפני:>
הוא מעיר הערה. אם אתם יכולים לנסח את זה, אנחנו ממליצים על זה.

<צילי נאה:>
אנחנו לא חושבים שיש צורך כאן.

<היו"ר משה גפני:>
צריך למנוע את התקלות האלה.

<יהונתן קלינגר:>
שלא יגידו ששיטת הקידוד זה מספר הזהות ועוד חמש לפני.

<היו"ר משה גפני:>
אתם תצטרכו לנסח עם היועצת המשפטית של הוועדה. אנחנו ממליצים על זה.

<צילי נאה:>
בסעיף 3א, זאת גם הערה קטנה שנוגעת להעברה לחוץ לארץ של דגימות. עד הנוסח האחרון כאשר נוסף סעיף 3א, באמת ההתייחסות היחידה  להעברה לחוץ לארץ הייתה לצורכי מחקר אבל עכשיו נוסף הסעיף הזה של העברה לחוץ לארץ לצרכים של בדיקה ואנחנו רוצים להוסיף סעיף קטן (ה) בסוף האומר שלא יועבר למעבדה בחוץ לארץ מידע המאפשר את זיהוי הנבדק.

<מיכל ברקנשטט:>
איך זה יכול להיות? זאת בדיקה קלינית.

<צילי נאה:>
המעבדה בחוץ לארץ חייבת לקבל את השם שלי אם שולחים דגימה שלי לחוץ לארץ?

<היו"ר משה גפני:>
התשובה היא כן.  למה לא? שתי הערות התקבלו ואחת לא.

<צילי נאה:>
אני רק אומר שיש תפיסה בבסיס של הדבר הזה. יש תקנות הגנת הפרטיות (העברת מידע למאגרי מידע בחוץ לארץ).

<גלי בן אור:>
זה טיפול רפואי רוטיני.

<צילי נאה:>
אני מבינה שיש מה לדון כזה. בסדר.

<קריאה:>
לא, לא לדון. אין מה לדון.

<מרדכי הלפרין:>
אם נקודד, אנשים ימותו בגלל הקידוד הזה. לא כדאי.

<היו"ר משה גפני:>
גברת צילי,  אני מעריך את כוונותיכם לשמור מכל משמר ואני תומך בזה. המציאות הזאת בה פלוני חולה, הוא שלח את הבדיקה למעבדה בחוץ לארץ עם השם שלו, זה לא שזה נעשה בלי הסכמתו אלא להפך, הוא רוצה שזה יחזור בתוך חמש דקות אליו כי הוא רוצה להיות בריא. אם אנחנו נתחיל עם קידוד, הוא ימות.

<צילי נאה:>
בסדר. 

אנחנו מגיעים עכשיו לסעיף 23א.

<גלי בן אור:>
רצית משהו ב-11.

<טליה אגמון:>
11(ב) שייך לחלק של הילודים, לסקר הילודים שעוד לא דיברנו עליו.

<צילי נאה:>
אני מבינה שנדון בו בנפרד.

לסעיף 23א, מאגר דגימות ומידע לצורכי מחקר.  לא צריך להקריא את סעיף קטן (א) שאני מבינה שהוא אושר כפי שהוא.

אני מוסיפה סעיף קטן (ב), אחרי סעיף קטן (א):

מאגר כאמור בסעיף קטן (א) יכלול דגימות ביולוגיות שנמסרו למאגר בהסכמת מדעת של מי שנלקחו ממנו הדגימות אשר ניתנה בכתב, או מידע רפואי או גנטי אשר נמסר למאגר בהסכמתו מדעת כאמור של מי שהמידע עליו. כן יכול שיכלול המאגר דגימות שמתקיימות לגביהן הוראות סעיף 13(א) ואשר יישמרו בהתאם להוראות הסעיף האמור והוראות סעיף זה.
<גלי בן אור:>
16(א), זה הדגימות הפתולוגיות והסכמה מדעת.

<צילי נאה:>
נכון.

<מאיר שטרית:>
למה צריך את הסעיף הזה?

<גלי בן אור:>
מה זה מוסיף על מה שנאמר?

<צילי נאה:>
אנחנו חושבים שחשוב שיהיה ברור מה זה המאגר הזה, מה יש בו, מה יכול להיות בו ומה אין בו.

<מאיר שטרית:>
החוק מגדיר את זה.

<היו"ר משה גפני:>
אני רוצה להבין.

<צילי נאה:>
חשוב לנו להסדיר מה יהיה במאגר. סעיף קטן (ב) שהצענו להוסיף כולל שני סוגים: דגימות ביולוגיות ומידע רפואי וגנטי שנמסרו בהסכמה מדעת ובכתב. זה סוג אחד. הסוג השני הוא מה שדיברנו עליו בדיון הקודם, דגימות לפי סעיף 13א, דגימה פתולוגית כאשר יש הסדר שלם בסעיף 13א לגביה. גם היא, יכול שתגיע למאגר מהסוג הזה.

<היו"ר משה גפני:>
למה את מציעה את זה?

<גלי בן אור:>
זה בעצם עושה רשימת מכולת של מה שנאמר קודם. נאמר בסעיפים אחרים וכאן זה פשוט מרכז.

<היו"ר משה גפני:>
אבל למה את מציעה את זה?

<צילי נאה:>
אנחנו חושבים שכאשר באים להסדיר מאגרים מהסוג הזה, חשוב שיהיה ברור מה יכול להיכלל בהם.

<היו"ר משה גפני:>
אבל זה כתוב בכל סעיף.

<צילי נאה:>
איזו הסכמה צריכה להידרש לגבי כל אחד.

<קריאה:>
סעיף 23(2) כותב שלא ניתן יהיה לקבל למאגר אלא אחרי הסכמה מדעת.

<צילי נאה:>
אתה מתכוון לסעיף 23ב, אבל הוא מתייחס רק לדגימות והוא לא מתייחס למידע. 

<קריאה:>
יש מידע גנטי למטרות מחקר. זה הסעיף.

<מאיר שטרית:>
המידע הוא לא מאגר.

<היו"ר משה גפני:>
אני לא רואה בעיה עם התוספת הזאת. היא אומרת מה יהיה וממילא אתה יודע מה לא יהיה.

<גלי בן אור:>
היא לא משנה. היא רק מסבירה.

<היו"ר משה גפני:>
תבדקי עוד פעם האם באמת יש בזה צורך. אם לפי דעתכם יש בזה צורך, אני בעד להוסיף את זה.

<אברהם שיינפלד:>
המאגר מכיל את הדברים האלה שכתובים. זה נכון. להכניס כאן הסכמה או לא הסכמה, זה לא שייך להגדרות המאגר. 

<היו"ר משה גפני:>
אבל לי לא מפריע שיהיה כתוב 16 פעמים הסכמה בכתב. לא מפריע לי.

<אברהם שיינפלד:>
זאת חזרה על דברים שמסרבלת.

<היו"ר משה גפני:>
זה לא מסרבל. 

<מאיר שטרית:>
כל המוסיף גורע. 

<היו"ר משה גפני:>
אני לא מתנגד. שבי עם היועצת המשפטית ואם אפשר לנסח את זה, אני לא מתנגד לזה.

<צילי נאה:>
עכשיו יבוא סעיף (ג) חדש שקודם הוא היה  סעיף קטן (ב):

המנהל רשאי לתת היתר לניהול או להחזקה אם מצא כי התקיימו לגבי המבקש כל התנאים שקבע השר, בהסכמת שר המשפטים ובאישור ועדת המדע והטכנולוגיה, בתקנות לפי סעיף קטן (ד) – ואלה תקנות שיתייחסו לתנאים להקמת המאגר – ורשאי המנהל לדרוש תנאים נוספים למתן ההכרה או לסייגה בתנאים לאותו מאגר כאמור בסעיף קטן (ה).

<היו"ר משה גפני:>
את לא עשית כאן משהו דרמטי. רק הוספת את שר המשפטים. כשיותקנו התקנות, אני צריך לדעת מי זה השר. כל עוד אני לא יודע מי זה השר, אני לא מכניס אותו. אני מתנגד להכניס את שר המשפטים כי זה מסרבל.  שר המשפטים לא רלוונטי לעניין הזה.

<אברהם שיינפלד:>
השר כאן הוא שר הבריאות.

<היו"ר משה גפני:>
כן. השר הוא שר הבריאות.

<צילי נאה:>
יש נקודות שנוגעות או היבטים שנוגעים לאבטחת מידע וגם בחוקים אחרים זה כך.

<היו"ר משה גפני:>
שר המשפטים יבוא לוועדת המדע והטכנולוגיה ויגיד את התנגדותו.

<מאיר שטרית:>
אני רואה בזה סרבול מיותר.

<היו"ר משה גפני:>
שר המשפטים מיותר כאן. ברגע שיש אישור של ועדת המדע והטכנולוגיה, את מגיעה לכאן בשמו של השר ואת אומרת שהשר לא מסכים להתקין את התקנות האלה. אם הנימוק יהיה נימוק רציני, הוועדה תקבל אותו, אבל אם הוא לא יהיה נימוק רציני, הוועדה לא תקבל אותו. לסרבל את זה סתם, אז למה צריך את החוק?

<צילי נאה:>
זה סוכם בינינו ברמה הממשלתית.

<היו"ר משה גפני:>
הממשלה לא מעניינת אותי  מאז הקמתה.

<שרון שמש עזריה:>
יש לנו הסדרים שכן היינו רוצים להכניס לגבי אבטחת מידע. אלה דברים שהם בתחום המומחיות שלנו והיינו רוצים להכניס אותם בתקנות. לכן אנחנו חושבים שמאוד חשוב ששרת המשפטים תהיה חלק מהעניין.

<היו"ר משה גפני:>
לא בטוח ששרת המשפטים תהיה עת החוק הזה יחוקק.

<שרון שמש עזריה:>
שר המשפטים.

<היו"ר משה גפני:>
לפי מרב מיכאלי, שרת המשפטים זה גם השר.  זה באמת מסרבל את זה. גם אני רוצה. אני רוצה  לשמור כמה שיותר, אבל צריך לדעת שלפעמים כאשר עושים יותר מדי, זה גורם נזק. אם לא רוצים אתה חוק, זה בסדר, לא רוצים את החוק, אבל אם רוצים חוק, צריך לדעת את האיזונים.

<מאיר שטרית:>
גם כתוב בסעיף (ד). זה סתם סרבול. כתוב השר בהסכמת שר המשפטים ובאישור ועדת המדע והטכנולוגיה יקבע תקנות להוראות וכולי. 

<היו"ר משה גפני:>
ממשיכים.

<צילי נאה:>
יש סעיף של תקנות שנוגע לעניין הגשת בקשה להיתר והתנאים לקבלתו. אנחנו רוצים להוסיף לשם היבטים שנזכרו בסעיף שנוגע לתנאים נוספים וזה להעביר לסעיף שנוגע להגשת בקשה להיתר ותנאים לקבלתו, את יכולת המאגר להבטיח את שימור הדגימות ואבטחת המידע הנוגע להם או לתורמי הדגימות.
<גלי בן אור:>
לאיזה סעיף את מתייחסת?

<צילי נאה:>
אני חושבת שיש שוני.

<מאיר שטרית:>
אנחנו דנו בסעיפים האלה ואישרנו אותם. בעיני התיקונים האלה מיותרים.

<היו"ר משה גפני:>
עוד כמה הערות יש לכם?

<צילי נאה:>
לגבי הסעיף הזה אני מציעה אולי שלקראת קריאה שנייה ושלישית נעבוד מול היועצת המשפטית של הוועדה.

<היו"ר משה גפני:>
טוב. זה בכל מקרה מקובל. עוד כמה הערות יש לכם?

<צילי נאה:>
כרגע חשוב לי להוסיף סעיף נוסף לגבי סודיות המידע אודות נותני הדגימות. סעיף שלא קיים כרגע. בחומר ששלחתי אתמול הוא מסומן כסעיף 23ה.

<גלי בן אור:>
ראיתי שב-23א(ח) יש לך תוספת.

<צילי נאה:>
כן. 

<גלי בן אור:>
הנוסח עליו צילי מדברת לא נמצא בנוסח שלכם. אתמול ב-7 בערב משרד המשפטים העביר נוסח עם תיקונים. היא מדברת על סעיף חדש.

<מאיר שטרית:>
אני מציע לדון בכל התיקונים האלה בקריאה שנייה ושלישית. אני לא חושב שנכון עכשיו לפתוח את זה כי אנחנו פותחים דיון שדנו בו ואישרנו. כל התיקונים האלה, תביאו לקריאה שנייה ושלישית.

<צילי נאה:>
התבקשנו על ידי יושב ראש הוועדה לבחון.

<היו"ר משה גפני:>
אני חושב שזה תיקון חשוב. רגע. את יכולה להסביר מה אתן רוצות? תגידו קודם את התוכן ונראה אם נעשה כמו שמאיר אומר, נעביר את זה לקריאה שנייה ושלישית או שנוכל להוסיף את זה עכשיו.

<גלי בן אור:>
למה סעיף הסודיות הרגיל שיש בחוק לא עונה גם על זה? יש לנו סעיף סודיות.

<מאיר שטרית:>
נכון.

<צילי נאה:>
בגלל שמדובר במאגרים שבעצם יכולים להחזיק מידע  רגיש מאוד ודגימות מזוהות, אנחנו חושבים שיש מקום  לעבות את ההסדרה לגביהם כולל לשקול בהמשך, לקראת קריאה שנייה ושלישית, להוסיף גם את סעיפי העונשין שמתייחסים למאגרים האלה. לגבי סעיף הסודיות, חשבנו שבגלל הרגישות של המידע והדגימות המזוהות ובהתאם למאגרים או מרשמים דומים בחקיקה אחרת של משרד הבריאות - - -

<גלי בן אור:>
את מודעת לסעיף 18, לסעיף הסודיות שקיים היום בפרק ד'?

<מאיר שטרית:>
יש פרק סודיות. הכול מוסדר. 

<צילי נאה:>
אולי נדון בזה בהכנה לקריאה שנייה ושלישית.

<מאיר שטרית:>
אני לא מסכים להערות האלה. אני מציע שנאשר את החוק כמו שהוא. יש להם הערות, שיביאו ונדון בהם לקראת קריאה שנייה ושלישית. התבלבלתי לגמרי אחרי ההערות האלה.

<היו"ר משה גפני:>
ייאמר לזכותם שבישיבה הקודמת אני ביקשתי מהם לעבות את העניין של הסודיות. דווקא את הסעיף זה אני מקבל. את הרעיון. אני מציע שבדברי ההסבר בקריאה הראשונה לגבי הדברים האלה שנאמרו, נגיד שאנחנו נדון בעניין הזה כיוון שזה נושא שמעבה את הנושא של הסודיות. אנחנו נדון האם בחוק הקיים כפי שהוצע בקריאה הטרומית, האם הוא עונה על זה, ואם לא, אנחנו נוסיף את זה בקריאה השנייה והשלישית ונקבל את עמדתכם. בסעיף הקודם לא, אבל בסעיף הזה אני נוטה לקבל את עמדתכם. זה יהיה כתוב בדברי ההסבר. 

עוד משהו?

<צילי נאה:>
לא.

<היו"ר משה גפני:>
אני חוזר על בקשתי. על הנושא של דליפת המידע, הסודיות וכל מה שנלווה לזה, לקראת הקריאה השנייה והשלישית אתם תקיימו דיון נוסף אצלכם. אני בעניין הזה עם משרד המשפטים. פרץ סגל, שמעת מה שאמרתי? נרשם בפרוטוקול, שאני עם משרד המשפטים.

<פרץ סגל:>
אני מודה לאדוני.

<רותם שורק:>
האקדמיה הצעירה, מכון ויצמן. יש לי הערה לעניין של סעיף ששונה בעקבות הישיבה הקודמת ולא דנו בשינוי, סעיף 13א(ב), "על אף האמור בסעיף 11, ניטלה דגימה פתולוגית מגופו של אדם במהלך טיפול רפאי בו". אין כאן הגדרה האומרת מהי דגימה פתולוגית ואני לא יודע אם יש הגדרה כזאת. המילה פתולוגית הוספה כאן.
<היו"ר משה גפני:>
משרד הבריאות, מה זה דגימה פתולוגית?

<מאיר שטרית:>
בדיקה של רקמה.

<טליה אגמון:>
למעשה מדובר במונח מקצועי רפואי. כאשר ברפואה מדברים על דגימה פתולוגית, הכוונה לדגימה של משהו שקשור למחלות ולחקר החולי שלהן. יש הגדרות בתוך ההמלצות של ועדת שטיינברג שהביאה את הסעיף הזה. יש התייחסות, לא הגדרה, ואמירה שדגימה פתולוגית היא דגימה שנלקחה מרקמה חולה ונשלחה לבדיקה פתולוגית. זה סוג של מונח שלא תמיד אנחנו טורחים להגדיר בחקיקה מונחים מקצועיים כי תמיד אנחנו עושים טעויות עת אנחנו עושים זאת. זאת לא בדיקת דם שנשלחה לבדיקת רמת סוכר. זאת לא פתולוגיה. אני חושבת שזה ברור לכל בעל מקצוע.

<רותם שורק:>
הדבר השני ששונה כאן וזה עדיין בסעיף הזה הוא שהדגימה הזאת, ייראה "כאילו הסכים גם לשימוש בחלק מהדגימה לצורכי מחקר רפואי לרבות מחקר גנטי אלא אם כן הביע התנגדותו לכך".

<מאיר שטרית:>
ובלבד שהתקיימו כל התנאים האלה.

<רותם שורק:>
נכון. אני חושב שרוח הדיון בישיבה שעברה הייתה שהבן אדם צריך להסכים באופן אקטיבי ולא להתנגד באופן פסיבי גם אם מדובר כאן על חתימה על מסמך בכתב.

<מאיר שטרית:>
לא הסכמנו עם זה. היה דיון והחלטנו. 

<רותם שורק:>
אני לא חושב שזאת הייתה רוח הדיון.

<טליה אגמון:>
חבר הכנסת גפני אמר שידבר עם פרופסור שטיינברג בעניין הזה. מאחר וכל הסעיף הזה והתוכן שלו מבוסס על המלצות ועדה בראשותו, זאת הייתה האמירה.

<היו"ר משה גפני:>
אני אעשה את זה.

<גלי בן אור:>
גם נדאג שהוא יוזמן לדיון באופן אישי.

<היו"ר משה גפני:>
אני אדבר אתו. אם הוא יגיד שזה לפי ההמלצות שלו, זה בסדר.

<טליה אגמון:>
אם ההחלטה תהיה בסופו של דבר שאפשר לאסוף דגימות כאלה רק הסכמה מדעת, למעשה אין צורך בסעיף 13א כי יש הסדרים אחרים.

<מאיר שטרית:>
לא יהיו.

<טליה אגמון:>
יהיו פחות.

<היו"ר משה גפני:>
אני אדבר אתו. אני מניח שזה מה שהוא יגיד לי.

<גלי בן אור:>
זאת ועדה שמונתה על ידי מנכ"ל משרד הבריאות בשנת 2007 ודנה בדיוק בנושא הזה ואלה היו ההמלצות שלה. אם צריך הסכמה מדעת בכתב לכל דבר - - -

<מאיר שטרית:>
לא יהיה מחקר. היושב ראש, תיקון בסעיף 13א, יש פעמיים סעיף קטן (ב).

<טליה אגמון:>
נכון.

<מאיר שטרית:>
נעבור לילדים. אולי סוף סוף העובר הזה יצא מהרחם.

<היו"ר משה גפני:>
אנחנו עוברים לילודים.

<גלי בן אור:>
כן. עמוד 5, סעיף 11ב.

<היו"ר משה גפני:>

אני מבקש לדעת קודם כל מה המצב היום.

<יואל זלטוגורה:>
משרד הבריאות, המחלקה לגנטיקה קהילתית. אנחנו אחראים על סקר הילודים. המצב הוא שלמעשה יש ילודים שנולדים כילדים בריאים ללא שום סימנים של מחלה אבל יפתחו במשך הזמן בגיל הילדות סימנים של מחלה ואנחנו למעשה מסוגלים לדעת מראש ולתת טיפול שימנע את המחלות. למעשה הנושא של סקר ילודים התחיל בשנות ה-60 עם מחלה שנקראת פיניקלט אונריה, מחלה שבה התגלה שחסר של אנזים מסוים גורם לכך שהילד, אם הוא יקבל את החלב ודברים נוספים, למעשה יפתח פיגור שכלי ויגיע לפיגור מאוד מאוד חמור. על ידי זה שאנחנו מאבחנים אותו לפני שהוא יקבל עודף של החומרים האלה, ואם ניתן לו דיאטה מיוחדת, הילד הזה יהיה ילד רגיל לחלוטין ויתפקד כאדם רגיל לחלוטין. למעשה סקר הילודים התחיל מהפיניקט אונריה ובהמשך נאספו מחלות נוספות בהן באותה הגדרה של גילוי מוקדם של מחלה חמורה ומניעה של סימנים שלה מחלה, למעשה אנחנו עושים היום במדינת ישראל כבר בשנים האחרונות בדיקה ל-11 מחלות שונות שכולן, על ידי זה שאנחנו ומגלים מוקדם, מונעים סימנים מאוד קשים  של המחלה או בכלל מבריאים את הילד.

<היו"ר משה גפני:>
תסביר לוועדה ולי מה קורה היום.

<יואל זלטוגורה:>
זה מה שאני אומר.

<היו"ר משה גפני:>
לא הבנתי. אישה באה לבית החולים ויולדת ילד. המיילד או הרופא או לא חשוב מי רואה את הילד, ואז מה קורה?

<יואל זלטוגורה:>
הילד בריא לחלוטין ומשתחרר הביתה.  לפני שהוא משתחרר, אנחנו לוקחים לו בדיקת דם על נייר שהוא נייר מיוחד. אנחנו לוקחים ארבע טיפות דם. הטיפול האלה נשלחות למעבדה מרכזיתץ.

<היו"ר משה גפני:>
ואם באה האימא ואומרת שאתה לא נוגע בדם שלו, אז מה?

<יואל זלטוגורה:>
אנחנו מאפשרים לאימא לסרב.

<היו"ר משה גפני:>
מאיפה היא יודעת?

<יואל זלטוגורה:>
אנחנו מחייבים את המערכת להסביר בזמן ההיריון וגם בזמן הלידה יש חובה להסביר לאישה לגבי הבדיקה.

<טליה אגמון:>
זה גם מופיע בעלוני מידע של משרד הבריאות שמחולקים לנשים הרות.

<יואל זלטוגורה:>
אנחנו מחלקים עלונים.

<היו"ר משה גפני:>
אני לא רופא.

<מאיר שטרית:>
אתה אבא.

<היו"ר משה גפני:>
אני אבא, כן. 

<מאיר שטרית:>
לילדים שלך לא עשו בדיקה?

<היו"ר משה גפני:>
אני לא יודע.

<מאיר שטרית:>
עשו כמו נמר. 

<היו"ר משה גפני:>
מה שהולך לקרות עכשיו זה שהולך להיות חוק. אני רוצה לדעת שכאשר אנחנו מחוקקים חוק, אנחנו לא יוצאים כאן משהו שהוא בעייתי. כאשר האישה בהיריון אתם גם מסבירים?

<יואל זלטוגורה:>
אנחנו מחייבים הסבר לבדיקת ילודים בזמן ההיריון, לקראת סוף ההיריון, כדי שהאישה תדע שכאשר ייוולד הילד,  יעשו את הבדיקה הזאת.

<היו"ר משה גפני:>
בלי לדעת את מצבו של העובר.

<יואל זלטוגורה:>
זה לא קשור לעובר. מדובר רק בילדים שנולדו, ללא קשר.

<היו"ר משה גפני:>
אני יודע, אבל אתם אומרים לאישה בהיריון שכאשר ייוולד הילד, תיעשה הבדיקה.

<יואל זלטוגורה:>
נכון. היא תעשה את הבדיקה ולמה היא תעשה, החשיבות של הבדיקה וגם הסברים על הבדיקה.

<מאיר שטרית:>
הדבר הזה ניתן ליולדת כדי  למלא אותו?

<גלי בן אור:>
לא. זה הצוות הרפואי.

<מאיר שטרית:>
זה לא ניתן לאימא.

<יואל זלטוגורה:>
לא.

<מאיר שטרית:>
כי לכאורה אפשר לומר לאם שתחתום כאן וזהו.

<יהונתן קלינגר:>
יש הבדל בין הבדיקה לבין המאגר.

<יואל זלטוגורה:>
אנחנו לא מדברים על מאגר.

<יהונתן קלינגר:>
בסעיף כאן יש.

<היו"ר משה גפני:>
עוד לא הבנתי ואתה כבר אוחז במאגר. אם היא  מתנגדת, אתם לא עושים את זה.

<יואל זלטוגורה:>
אם היא מתנגדת, אנחנו דורשים שיסבירו לה עוד פעם ושרופא של המחלקה יסביר את המשמעות של הדבר החמור שהוא למעשה למנוע מילד להיות בריא על ידי הסירוב שלה. אם למרות זאת היא מסרבת, היא יכולה לחתום על סירוב.

<היו"ר משה גפני:>
לחתום על סירוב?

<יואל זלטוגורה:>
כן. זאת הדרישה שלנו.

<היו"ר משה גפני:>
למה לחתום על סירוב?

<יואל זלטוגורה:>
מפני שהיא לוקחת אחריות  לסכן את החיים של הילד הזה. הילד הזה יהיה מפגר, אם אנחנו לא נעשה את הבדיקה.

<מרדכי הלפרין:>
איך אפשר להשאיר את זה כך? במקום אחר ממנים אפוטרופוס.

<יואל זלטוגורה:>
יש מדינות בעולם שמחייבות את הבדיקות האלה על ידי חוק. במדינת ישראל אנחנו מחייבים מה שרוב מדינות העולם עושות, מה שנקרא אופטינג אאוט, זאת אומרת, עושים את הבדיקה חוץ מסירוב. אנחנו יודעים שבמדינת ישראל מעל 99 אחוזים מהתינוקות נבדקים ויש מעט מאוד סירובים. לכן חשבנו שאין טעם לחייב מפני שתהיה התנגדות לחיוב הזה ואנחנו חושבים שלמעשה המצב כמו שהוא היום, הוא הטוב ביותר מפני שרוב הנשים עושות זאת. אלה שמסרבות, גם הן משתכנעות בסופו של דבר שצריך לעשות. אנחנו לא חושבים שצריך לחייב על פי חוק לעשות את הבדיקות.

<גלי בן אור:>
יש מדינות בעולם שממש לא מאפשרות לסרב.

<מאיר שטרית:>
נכון.

<גלי בן אור:>
במיוחד בארצות הברית וזה מנדטורי לחלוטין.

<מאיר שטרית:>
אנחנו לא מציעים את זה.

<גלי בן אור:>
ההצעה כאן היא לא כזאת.

<היו"ר משה גפני:>
לפני ההצעה. אם האישה לא אומרת כלום, עושים את הבדיקה.

<יואל זלטוגורה:>
כן.

<היו"ר משה גפני:>
אני  מדבר על לפני החוק. 

<יואל זלטוגורה:>
אם היא מסרבת, היא חותמת שהיא מסרבת.

<היו"ר משה גפני:>
היום.

<יואל זלטוגורה:>
כן.

<היו"ר משה גפני:>
לגבי המאגר. 

<מאיר שטרית:>
אין מאגר.

<יואל זלטוגורה:>
אין מאגר.

<היו"ר משה גפני:>
אני מדבר על מה שקורה היום.

<יואל זלטוגורה:>
אני מדבר על מה שקורה היום. היום אנחנו למעשה עושים את הבדיקות והן נרשמות ויש רישום של תוצאות הבדיקות מפני שזאת הדרך, והתוצאות מופיעות היום באתר האינטרנט כך שאנשים יכולים לראות שהבדיקות שלהם היו תקינות. אנחנו שומרים את הניירות כרגע, אחרי שגמרנו את הבדיקה, במחסן שלנו במחלקה שלנו. המטרה העיקרית היא שבמידה ויתגלה במשך הזמן שאולי בכל זאת התפתחו סימנים אצל ילוד מסוים, נוכל לחזור ולבדוק את המערכת שלנו למה לא התגלתה המחלה. מצד שני, לפעמים הילדים במשך הזמן מפתחים איזה שהם סימנים שדורשים לדעת מה היה בזמן הלידה, ואז  אם הרופא מבקש מהמחלקה שלנו לחזור לנייר כדי לעשות בדיקה נוספת, במקרה כזה ההורים חותמים שהם מעוניינים שאנחנו ניתן את הנייר ואנחנו מוסרים את הנייר לרופא. אם לא, כרגע הניירות האלה נשמרים כמו שהם בתוך המחסן עד שהכנסת תחליט מה אנחנו עושים עם הניירות האלה כאשר אפשרות אחת היא להחליט שצריך להשמיד את הניירות האלה וזהו, והאפשרות השנייה היא לשמור את הניירות האלה לצורך שימוש במחקר ולצורך צרכים מסוימים. אנחנו החלטנו במשרד הבריאות כרגע לא להשתמש בזה והניירות נשמרים כמו שהם. אין שום מאגר ושום דבר אלא ניירות שנשמרים ומחכים להחלטת הכנסת האם לשמור או לא לשמור, האם להשתמש או לא להשתמש. אנחנו לא משתמשים בניירות ולא השתמשו בניירות במחקר.

<היו"ר משה גפני:>
מתי האישה צריכה לסרב? כשהיא בהיריון?

<יואל זלטוגורה:>
בלידה.  לפני שעושים את הבדיקה. יש לה את האפשרות לסרב לפני עושים את הבדיקה ללוד.

<היו"ר משה גפני:>
שזה ממש לאחר הלידה.

<יואל זלטוגורה:>
כן.

<היו"ר משה גפני:>
אתה אומר שיש נשים שלא רוצות את זה.

<טליה אגמון:>
צריך לחלוף זמן מסוים מאז הלידה כדי שהמטבוליזם של הילד יתחיל לפעול ורק אז אפשר לבצע את הבדיקה.

<היו"ר משה גפני:>
כן, אבל כאשר האישה בהיריון, אתם  מדברים אתה.

<יואל זלטוגורה:>
אנחנו מסבירים כמו שמסבירים על כל הדברים שעושים אחרי הלידה. זאת אומרת, האישה מקבלת הסבר על מה יקרה אחרי שהיא תלד, כל מיני  דברים שיעשו לילוד, חיסונים וכולי, זכויותיה ויש עלון מיוחד שמסביר לאישה מה קורה אחרי לידה.

<גלי בן אור:>
יש סקר של בדיקת שמיעה שעושים לכל ילוד.

<יואל זלטוגורה:>
בדיוק, כל מיני דברים נוספים עושים.

<מאיר שטרית:>
גם בדיקת ראייה.

היושב ראש, מה מפריע לך כאן? אני חושב שזה נכון.

<היו"ר משה גפני:>
יש נשים שמתנגדות לזה.

<יואל זלטוגורה:>
מעט מאוד.

<טליה אגמון:>
אני חושבת שמבחינת החשיבות של הבדיקה הזאת לילד, זה חשוב הרבה יותר מאשר לחייב אותו ללכת ללמוד בבית ספר. זה חשוב הרבה יותר מהרבה דברים אחרים שאנחנו מרשים או לא מרשים להורים להחליט לגבי ילדיהם.  כאשר הורה מתנגד, קשה לי לחשוב מאיזו סיבה. זאת אפילו לא בדיקה מאוד מכאיבה. לוקחים דגימת דם קטנה.

<היו"ר משה גפני:>
בסדר, אני אביא לך מקרים של נשים שלא רצו בכך.

<טליה אגמון:>
השאלה היא באמת עד כמה אנחנו נותנים להורים את הזכות.

<היו"ר משה גפני:>
אתם אומרים שמסבירים לאישה כשהיא עדיין בהיריון ואומרים שאלה הדברים שהולכים לקרות. אחרי שהיא יולדת, שוב אומרים שבעוד יומיים או שלושה תיעשה הבדיקה הזאת ואם היא רוצה להתנגד, היא יכולה להתנגד, לחתום וכולי. 

<פרץ סגל:>
אני רוצה לומר שגם אנחנו התלבטנו בשאלות שאדוני מתלבט בהן ואנחנו סברנו שבאמת ראוי שתהיה בסעיף הזה הוראה מפורשת שלפני ביצוע הבדיקה תימסר לאחראי על הקטין הודעה על לקיחת הדגימה הביולוגית וביצוע בדיקת סקירה בילודים ומטרותיה, על כך שהיא עשויה לשמש למחקר רפואי ו על זכותה להתנגד.

<קריאה:>
לא. משרד המשפטים מתנגד.

<פרץ סגל:>
הדברים האלה ייאמרו במפורש. מדובר בלקיחת דם מהילד. הניסיון המעשי שלי, אני יכול לומר גם מילדיי וגם מנכדיי, שמעולם לא אני ולא בני משפחתי התנגדנו לבדיקה. אנחנו לא רואים שום מניעה ושום סיבה לא לומר את הדבר הזה במפורש בחוק ולא להשאיר את זה למקריות שכן השתתפה בתכנית היריון או לא השתתפה בתכנית היריון. זאת זכותו הבסיסית של כל הורה כאפוטרופוס על הילד לתת את ההסכמה שלו לעניין או להתנגד. לכן אנחנו  חושבים שהדבר צריך להיאמר במפורש בחוק.
<גלי בן אור:>
יואל, כמה אנשים מתנגדים בפועל?

<יואל זלטוגורה:>
מעט מאוד. בודדים. 140 בשנה מתוך בערך 180 אלף.
<היו"ר משה גפני:>
מה רע במה שפרץ סגל אומר? מה זה מפריע?

<יואל זלטוגורה:>
הבעיה היא שאם אנחנו רוצים הסכמה מדעת, הסכמה מדעת לוקחת זמן ואישה אחרי לידה. זה דורש זמן מאוד ארוך של המערכת הרפואית.

<קריאה:>
יש גם אבא.

<יואל זלטוגורה:>
אז אנחנו מדברים על  עומס שלא נוכל לעמוד בו. שנית, אני מאוד חושש שיהיו הרבה יותר סירובים מכפי שקיים כיום ואנחנו צריכים לראות שבכל זאת מדובר בבדיקה שהיא קודם כל לצורך בריאות הילד ורק לבריאות הילד. הילדים האלה, אם לא היינו בודקים אותם, הם היו נכנסים למוסדות  עם פיגור שכלי.  יש מקומות שחושבים שעד כדי כך הבדיקה הזאת חשובה, שאין להורים זכות להחליט לא לעשות אותה.

<היו"ר משה גפני:>
בואו נתחיל לקרוא את הסעיפים ונדון עליהם.

<מרדכי הלפרין:>
אני רוצה  להעיר. מבחינה הלכתית אין זכות להורים לדרוש הימנעות מביצוע הבדיקה. מבחינה הלכתית אין שום סמכות להורה למנוע את הבדיקה הזאת. זאת תשובה של הרב משה פיינשל על דברים פחותים מהם שזאת עצימת עיניים,. עצימת ביניים זאת אחריות כאן וזה בריאות התינוק, לא נוגע בכלל לאימא ולאבא. מבחינה הלכתית אין להם שום סמכות. לכן ההלכה מבחינה זאת מתאימה למדינות בהן זאת חובה כללית. כאן אין חובה כללית ואני לא חושב שצריך להחמיר את זה.

<גלי בן אור:>
המשמעות של הסכמה מדעת, שזה תהליך של רבע שעה נניח לאישה, זה אומר להוסיף עוד 45 אלף שעות למערכת הבריאות לכוח אדם רפואי.

<היו"ר משה גפני:>
זה מדרון. 

<מאיר שטרית:>
אני קצת מתפלא. אם יש 140 הורים שהתנגדו, שיבושם להם. אני חושב שהם עושים עבירה חמורה כלפי הילדים שלהם.

<היו"ר משה גפני:>
בואו נדבר על החוק ונראה לאן זה הולך.

<מאיר שטרית:>
יש הורים שמתנגדים לחסן את הילדים שלהם. לדעתי זה חוסר אחריות. מה זאת אומרת לא לחסן את הילד? מחר הילד מקבל אבעבועות, ואז מה?

<מרדכי הלפרין:>
זה הרבה יותר גרוע מהימנעות חיסון.

<גלי בן אור:>
כי אם אתה לא מחסן את הילד, עדיין יש סיכוי שהוא לא יחלה.

<היו"ר משה גפני:>
כשהממשלה הביאה את החוק הזה  של החיסונים, אני התנגדתי לזה. צריך לתת להורה לעשות את מה שהוא חושב שהוא צריך לעשות.

<מרדכי הלפרין:>
נכון. בחיסונים יש סיבוכים ולכן אפשר להבין את ההתנגדות, אבל בבדיקה הזאת אין סיבוך.

<היו"ר משה גפני:>
בסדר. אני מייצג כאן אנשים שפנו אלי ואני גם יודע שיש אנשים מכל שכבות הציבור ומכל הגוונים שאומרים שיש בעיה.

<מאיר שטרית:>
מי שלא רוצה, שלא יעשה.

<גלי בן אור:>
11ב.
בדיקת סקירה לילודים

(1) לכל ילוד הנולד בישראל, בסמוך ללידתו, תבוצע בדיקת סקירה לילודים, בהתאם להוראות סעיף זה אלא אם כן הביעו כל האחראים על הקטין, שהוא הילוד, התנגדותם המנומקת לכך, מראש ובכתב.

<היו"ר משה גפני:>
מה זה כל האחראים? ההורים? לאחראי יש הגדרה.

<מרדכי הלפרין:>
גם האבא וגם האימא.

<טליה אגמון:>
הכוונה היא שאם יש שני הורים, שניהם.
<היו"ר משה גפני:>
אז תכתבו.

<מאיר שטרית:>
יש מקרים שהאימא היא לבד.

<היו"ר משה גפני:>
תכתבו ברור על מי מדובר. מדובר על אבא, על אימא, על אפוטרופוס. 

<טליה אגמון:>
יש הגדרה בחוק.

<היו"ר משה גפני:>
תכתבו.

<גלי בן אור:>
יש הגדרה: הורה לקטין או אפוטרופוס לקטין. כל האחראים על הקטין, כל ההורים שלו. אם יש הורה ונניח יש גם אפוטרופוס מאיזושהי סיבה, שניהם צריכים להסכים.

<היו"ר משה גפני:>
למה יש בעיה לכתוב כאן ההורה או האפוטרופוס?

<מאיר שטרית:>
כי כתוב בהגדרה.

<גלי בן אור:>
(2) לעניין חוק זה – "בדיקת סקירה לילודים" – בדיקה שנועדה לגלות קיומה של מחלה, ככל שהבדיקה נכללת בסל הבריאות בהתאם לחוק ביטוח בריאות ממלכתי התשנ"ד-1994, ובהתאם לזכאות בסל הבריאות או שהיא ממומנת מתקציב משרד הבריאות כפי שאושר על ידי הכנסת במסגרת חוק התקציב השנתי, וכי מתקיימים במחלק כל אלה:
(1) היא גורמת לפגיעה ניכרת בתפקוד מגיל הילדות.
(2) גילוי מוקדם שלה אפשרי בסמוך ללידה באמצעות הבדיקה.

(3) טיפול מוקדם בה מביא לשיפור משמעותי במצב הרפואי של הילד, למניעת התפרצות המחלה בו או לריפויה.

(3) ועדת בדיקת סקירה לילודים שימנה המנהל תקבע כללים מנחים לפענוח תוצאות בדיקת סקירה לילודים, ביחס לכל אחת מהמחלות, ואת הצעדים המתחייבים מתוצאות הבדיקות.
(4) דגימה מילוד לשם עריכת בדיקת סקירה לילודים תינטל בסמוך לאחר לידתו.
(5) תוצאות בדיקת סקירה שנערכה בילוד יכלו התייחסות למחלות כאמור בסעיף קטן (ב) בלבד, ויימסרו לאחראי על הקטין בדרך שהורה המנהל ולא יישמר כל מידע גנטי מעבר לכך.
(6) השר יקבע הוראות לעניין אופן נטילת הדגימות והעברתן למעבדה שתבדוק אותן. דגימות שניטלו לשם בדיקת סקירה לילודים יישמרו בהתאם להוראות שקבע השר בתקנות, בהסכמת שר  המשפטים.
<היו"ר משה גפני:>
ובאישור ועדת המדע והטכנולוגיה.

<גלי בן אור:>
בתקנות אלה יקבע השר את אופן שמירתה דגימות והמידע, הוראות לעניין משך הזמן המרבי לשמירת הדגימות והתוצאות, לצרכי טיפול, ומשך הזמן המרבי לשמירתן לצרכי מחקר. לעניין זה יקבע הוראות אשר יבטיחו כי דגימות שישמשו למחקר יישמרו באופן לא מזוהה. כן ייקבעו הוראות בדבר אפשרות ואופן השימוש בדגימות אלה למחקר רפואי בכפוף להוראות סעיף 13א וסעיף זה.

(7) שימוש לצרכי מחקר רפואי בדגימות שניטלו לשם בדיקת סקירה לילודים טעון אישור ועדת הלסינקי העליונה, בנוסף לכל אישור אחר הדרוש לי הדין לשם ביצוע המחקר. אישור כאמור לא יינתן אלא אם כן המחקר הוא בתחום המחלות המנויות בסעיף קטן (ג) והרחבתן או חקר מחלה העלולה לגרום לסכנה חמורה לבריאות הציבור בישראל.

<מרדכי הלפרין:>
מה זה סעיף קטן (ג)? זה לא צריך להיות סעיף קטן (ב)?

<גלי בן אור:>
יכול להיות. כן.

כבר בסעיף נעשה צמצום מעבר להצעה הטרומית בו האישור לצורך מחקר בעצם צריך לעבור שתי רמות אישור. כל מחקר בישראל צריך אישור של ועדות הלסינקי לפי תקנות בריאות העם. כאן נקבע שצריך אישור מיוחד לצורך שימוש בדגימות האלה. בעצם החוק הזה קובע הוראה מיוחדת לפיה צריך לבדוק האם באמת יש הצדקה באותו מחקר לעשות שימוש בדגימות של סקר ילודים. זאת מגבלה אחת.

מגבלה שנייה שנעשתה. הסעיף בעצם קובע לאילו סוגי מחקרים אפשר יהיה לתת את האישור. רק למחקרים שאמורים לשפר את הטיפול ויכולת הזיהוי של מחלות מטבוליות בילודים, זאת אומרת, לא לצורך אוכלוסיות אחרות. אם זה לצורך אוכלוסיות אחרות, שיתכבדו החוקרים וייקחו את הדגימות מהאוכלוסיות האלה ולא יעשו שימוש כאן. אפשרות נוספת היא חקר מחלה שעלולה לגרום לסכנה חמורה לבריאות הציבור בישראל. רק במקרים אאלה ניתן יהיה לעשות שימוש במאגר הדגימות האלה לצורך מחקר.
<טליה אגמון:>
וגם אז באופן אנונימי.

<גלי בן אור:>
כן. הדגימות האלה תישמרנה אנונימיות.

<טליה אגמון:>
כאן זה לא מקודד.

<היו"ר משה גפני:>
מה שקורה בחוק הזה, מה שהוא מחדש לגבי מה שהיה עד היום, שזה יהיה גם לצורכי מחקר.

<מאיר שטרית:>
בתנאים מאוד מגבילים.

<היו"ר משה גפני:>
לכן זה לא נוגע לנושא ההלכתי שהרב הלפרין דיברת עליו.

<מרדכי הלפרין:>
נכון.

<היו"ר משה גפני:>
לגבי הבדיקה של הילד עצמו, אני לא מתווכח עם הנושא ההלכתי. אני לא מכיר את זה. המחקר ודאי לא קשור לנושא.

<מאיר שטרית:>
אם אלה בדיקות אנונימיות, מה זה מפריע? אני אומר לך למה זה חשוב. אני בא מתחום המיקרוגולוגיה.  נגיד שמחר יגלו שכל ילד שהיה לו משהו מסוים בבדיקה הזאת, הוא חשוף עכשיו לאיזו מחלה חדשה שהתפתחה  בעולם. נגיד שיגלו שלמישהו יש איזה דבר בתוך הדם שלו, הוא חשוף למשל לאנטרקס. טבעי שייקחו את הבדיקות ויבדקו באמת האם יש דבר כזה, האם הם באמת חשופים ומה אפשר לעשות כדי לתקן את זה. זה חשוב כי מדובר על הצלת חיים. כאן אין סכנה כלשהי. הבדיקות אנונימיות, צריך אישור של ועדת הלסינקי העליונה, הם יכולים להשתמש רק בתנאים האלה. מבחינה זאת  אין לנו הרי כוונה לפגוע במחקר או ביכולת שלנו לרפא מחלות. להפך. הרעיון שלנו הוא לתמוך במחקר וביכולת שלנו לטפל במחלות.

<שי סומך:>
אדוני, שאלה שעומדת כאן על הפרק היא האם יהיה מאגר ארצי גנטי של ילדים.

<מאיר שטרית:>
אין מאגר.

<שי סומך:>
אנחנו חשבנו שצריכים לנקוט זהירות בנושא הזה ואני קצת ארחיב לגבי כל הנושא של הבדיקות הגנטיות. יש לא מעט התפתחויות מדעיות שיש בהם יתרונות גדולים וההתפתחות בגנטיקה היא אחת מזה. כאשר מדובר על מאגר ילדים, מצד אחד יש יתרונות מאוד גדולים במאגר כזה בתחום הרפואי, בתחום של מניעת סבל ופיתוח תרופות, ומצד שני יש גם סכנות שעתידנים מדברים עליהם אבל אני לא רוצה לדבר עליהן כרגע כמו הנדסה גנטית או דברים כאלה שזה חזון למועד אבל חושבים גם על דברים כאלה. אני אדבר כרגע על הנושא של הפרטיות שהוא הנושא שבפנינו.

צריך אולי להרחיב על משהו שאולי היה צריך להגיד אותו בתחילת הישיבות, קצת על המידע הגנטי ועל הסכנות שיש בו. נראה שהמידע הגנטי וההתפתחות שתהיה, היא יכולה להביא רף חדש של פגיעה בפרטיות שעד היום בכלל לא חשבנו עליו. כלומר, מעבר לכל הדברים שיש בגנטיקה שיכולים להעיד על מה שאנחנו, מידע גנטי יכול גם להעיד על דברים שאנחנו עצמנו לא יודעים עליהם. למשל, האפשרות שאדם יחלה במחלה חשוכת מרפא. כבר היום יש מידע גנטי שיכול לנבא את זה, או מידע על נטייה למחלות כאלה. יכול להיות שבעתיד גם תהיה אפשרות לדעת על מחלות נפש, ההסתברות שאדם יחלה במחלת נפש או האפשרות שהוא יחלה במחלת נפש או התנהגויות מסוימות.

<היו"ר משה גפני:>
מה החשש שלכם?

<שי סומך:>
זה מידע שהאדם עצמו אפילו לא יודע אותו וספק אם הוא רוצה לדעת. אני אישית  לא רוצה לדעת אם אני אחלה במחלה חשוכת מרפא כי מה זה ייתן לי? או מה הנטייה לחלות במחלת נפש. הרגישות של המידע היא מאוד מאוד גבוהה. תאר לך שמישהו אחר יודע שאדם מסוים יחלה במחלת נפש.

<מאיר שטרית:>
אבל אין כאן בדיקות גנטיות.

<טליה אגמון:>
זה מקובל עליכם כי זה נבנה יחד אתכם.

<שי סומך:>
ברור.

<היו"ר משה גפני:>
זה לא בסדר. אני רוצה לשמוע. אני דווקא מתחבר לדברים האלה. אני רוצה לדעת. אני הולך לחוקק את החוק הזה. זה לא שאני עוצר את החוק, אבל הוא מעלה דברים שצריך לשמוע אותם. אני מתחבר לדברים האלה.

<מאיר שטרית:>
יש רק טעות אחת שאני מבקש לתקן. אתה כל הזמן אומר שתהיה לו נטייה והוא יהיה חולה. אין מצב כזה.

<היו"ר משה גפני:>
כן. זה נכון.

<מאיר שטרית:>
אין מצב כזה. כאשר אתה נשא גן מסוים, זה לא אומר שתהיה חולה.

<היו"ר משה גפני:>
אבל כל החוק הזה מדבר על החשש. אם לא היה החשש, לא היה את החוק.

<שי סומך:>
יש מקרים שאפשר לדעת בוודאות.

<מאיר שטרית:>
גם היום בודקים אותם.  בודקים את העובר ויודעים אם הוא מונגולואיד.

<היו"ר משה גפני:>
שי, תמקד את העניין.

<שי סומך:>
שמירה של מידע על ילודים, יש לה פוטנציאל להפוך לאיזשהו מאגר ארצי  ואם המידע יישמר, בעוד עשרים-שלושים שנים יהיה מידע ארצי גנטי שלמדינה תהיה אפשרות לדעת על כל אדם ואדם  איזה גנים יש לו.

זה רלוונטי בשני היבטים. היבט ראשון הוא בתקופת השמירה וכאן יש הוראה שבעצם מסמיכה את שר הבריאות בהסכמת שר המשפטים ובאישור הוועדה לקבוע את תקופת השמירה, כאשר כרגע אנחנו מדברים על תקופת שמירה שהיא לצרכים רפואיים, לחמש שנים, ואנחנו חשבנו אפילו להאריך את התקופה הזאת, וזה יהיה בתקנות, לתקופה שהיא מעבר לחמש שנים אם המידע יישמר באופן אנונימי. אני יכול להגיד כבר עכשיו שיש לנו אפילו מחשבות שניות לגבי השמירה האנונימית, לאור הדברים שאמר פרופסור שורק בישיבה האחרונה, שאנונימי  זה לא ממש אנונימי. כרגע יש סמכות לשרים באישור הוועדה וזה נושא שסוכם עם משרד הבריאות וגם עם הלשכה המשפטית.

נושא שני שהוא רלוונטי הוא דרך השמירה. גם כאן הדבר סוכם אלא שהיינו רוצים לחדד את הדברים. מה שאנחנו רוצים שיישמר, זה רק התוצאות של הבדיקה והדגימה עצמה ולא מידע אחר. כרגע אין שמירה של מידע אחר.

<היו"ר משה גפני:>
כתוב בחוק שאין מידע אחר?

<שי סומך:>
כן. זה כתוב אבל רצינו לקבוע את זה ברחל בתך הקטנה בצורה יותר מפורשת. אפשר לעשות את זה לקראת הקריאה השנייה והשלישית ואפשר להקריא נוסח ראשוני.

<היו"ר משה גפני:>

מה אתה רוצה שיהיה כתוב.

<שי סומך:>
אני יכול להקריא, אבל יכול להיות שכדאי לעבוד על זה.

<היו"ר משה גפני:>
תקריא. נראה מה זה.

<שי סומך:>
רוצים לקבוע רשימה סגורה של מקרים בהם יישמר המידע כדי להבטיח שבעתיד לא תהיה שמירה מסוג אחר.

<גלי בן אור:>
זאת פעם ראשונה אני שומעת את זה.

<שי סומך:>
נדמה לי ששלחתי את זה. אפשר לעבוד על הנוסח. זה נוסח שאומר את הדברים ברחל בתך הקטנה, תיקבע רשימה סגורה של מקרים בהם יישמר המידע.

<היו"ר משה גפני:>
אני היום מחובר לדברים שאתם אומרים ואני מאוד כועס עליכם. מאוד. אחרי כל כך הרבה זמן, לא יכולתם לבוא עם נוסחים ברורים? אני הייתי תומך בזה.

<שי סומך:>
אני שלחתי את החומר.

<היו"ר משה גפני:>
מתי?

<שי סומך:>
אני מתנצל אבל אני חושב ששלחנו את הנוסח.

<גלי בן אור:>
לא שאני יודעת ולכן הוא לא הוכנס. בסדר, אם תרצו לקריאה שנייה ושלישית להוסיף הוראות, נדון.

<שי סומך:>
זה נשלח עם העתק אליך ב-18 ביוני.

<מאיר שטרית:>
היושב ראש, אני מוכרח להגיד לך. יש כאן אווירה מאוד לא נעימה מבחינתי ואני אסביר מדוע. האנשים מהממשלה פתאום נזעקים על בדיקות גנטיות. אני רוצה  להזכיר לכם שאם אני לא יוזם את החוק, לפני כן בדיקות גנטיות נעשו חופשי, מי שרצה, בלי בדיקה, בלי אישור של אף אחד, בלי לשמור מאגרים. עשו מה שרוצים. אני מדבר על 12 שנים אחורה. הממשלה לא עשתה כלום בעניין. איפה הייתם כל המומחים במשרד המשפטים עם שמירת זכויות הפרט של האיש? אף אחד לא שם לב לזה עד שלא טיפלתי בזה.  אנחנו עשינו את הבדיקות הגנטיות, את החוק הגנטי לפני 12 שנים כדי לסדר את זה, כדי שיהיה ברור מי עושה בדיקות, מתי מותר, מה התנאים, מה אסור. החוק בא לסדר את זה ולא הפוך. אתם עכשיו משתמשים בחוק הפוך, כאילו אנחנו באים לפגוע בפרטיות של אנשים. זה הפוך. אנחנו רוצים לשמוע על פרטיות האנשים. לדעתי החוק עולה בקנה אחד בצורה מסודרת מאוד עם הכללים הללו. לא צריך להגזים בהחמרה.  אתם חושבים שצריך לסגור, לא נעשה מחקר בעולם, לא נעשה בדיקות גנטיות, שאנשים לא ידעו כלום ונישאר בחושך. אין מצב כזה. אתה  לא יכול לעצור את זה. לכן אני מנסה לאזן את התמונה. החוק, מטרתו היא ממש הפוכה. מטרתו להבטיח שמירה נכונה.

<היו"ר משה גפני:>
החוק מקודם והוא הולך להיות מאושר ולגבי העניין הזה אין ויכוח. בלי החוק הזה, זאת באמת הפקרות. יש כאן דברים שבמהלך החקיקה, היות וזה הולך להיות חוק וחוק הוא לזמן רב עד שהוא משתנה - - -

<מאיר שטרית:>
14 שנים.

<היו"ר משה גפני:>
המציאות הזאת היא מציאות שצריך לתת את הדעת על זה. אני מאוד רגיש לנושא הזה וצריך למצוא לזה פתרון ואכן יש פתרונות.

<פרץ סגל:>
רק רציתי לחזק את דברי חברי ולומר שמדובר כאן בהוראות שהן קריטיות ולכן חובה לחוקק אותן בחוק עצמו ולא להשאיר אותן.

<היו"ר משה גפני:>
אתם טוענים שאתם שלחתם את זה בזמן והיועצת המשפטית לא קיבלה את זה.

<גלי בן אור:>
אני רואה שיש כאן איזושהי הערה במייל של שי.  במסגרת ההערות שהם שלחו, יש גם התייחסות לנושא של השמירה. הרעיון היה שבדיקות סקירה בילודים נעשים ונשמרות. הסיכום היה שהן נשמרות לחמש שנים. אין סיבה למנות עוד פעם את סוגי המקרים בהם זה נשמר, כי בדיקת סקירה לילודים, זה בדיוק הרעיון. נעשה ונשמר, בין אם התוצאה היא תקינה ובין אם התוצאה היא לא תקינה, כי הרעיון הוא אחרי זמן שאפשר יהיה לבדוק אם קרה או לא קרה משהו. לכן לא הכנסתי את זה. ראיתי את ההערה והיא לא נראתה לי רלוונטית בכלל.

<שי סומך:>
אני אסביר. ההערה היא לגבי דרך השמירה.  כיום זאת לא שאלה כי משרד הבריאות לא עושה פענוח של הגנים כי זה יקר מאוד, אבל ככל שיעבור הזמן, אפשר יהיה גם לפענח גנום בצורה זולה ואנחנו כבר מסתכלים קצת על העתיד ורואים.

<מאיר שטרית:>
אבל החוק לא מרשה לעשות בדיקה גנום.

<שי סומך:>
רצינו לכתוב את זה ברחל בתך הקטנה.

<מאיר שטרית:>
אבל החוק לא מרשה לעשות בדיקת גנום. לא יכולים לעשות בדיקת גנום על ילודים. אין דבר כזה.

<שי סומך:>
אנחנו רוצים לומר את זה ברחל בתך הקטנה.

<מאיר שטרית:>
מה שלא מותר, אסור.  החוק לא מרשה.

<היו"ר משה גפני:>
העמדה שלכם היא שאתם מבקשים שזה יהיה כתוב ולא רק מכלל לאו אתה שומע הן או מכלל הן אתה שומע לאו. אתם רוצים שזה יהיה כתוב. אני מבקש גם את העמדה הזאת להכניס לדברי ההסבר. אנחנו נדון על זה בקריאה שנייה ושלישית. הייתה כאן אי הבנה. אני לא ידעתי על המכתב הזה.

<מאיר שטרית:>
כל מהות החוק היא לאסור לעשות בדיקות שאסורות. זה אסור לעשות.

<היו"ר משה גפני:>
בסדר. מבקש משרד המשפטים, משרד מאוד מכובד במדינת   ישראל, שזה יהיה כתוב ברחל בתך הקטנה. משרד המשפטים, אם הוא לא מדבר דברים שאני חולק עליו, צריך לקבל את העמדה שלו. נדבר על זה לקראת הקריאה השנייה והשלישית וזה יהיה כתוב בדברי ההסבר. 

<פרץ סגל:>
אדוני רוצה שנאמר הערות ספציפיות לנוסח של החוק בשלב הזה או עדיין לדון בעניין של המחקר? יש לנו הערות ספציפיות לניסוח של החוק. אני אתן דוגמה.

<היו"ר משה גפני:>
לא. היות ואני אתכם, אל תזרוק אותי עכשיו להיות נגדכם.

<פרץ סגל:>
אני לא זורק. אני אומר שכל הדברים האלה נכללו במייל של שי.

<היו"ר משה גפני:>
אני מאוד מעריך את עבודתך המקצועית. מאוד מעריך, להוציא פה ושם כמה דברים שאני חולק עליך.  היה תיאום בין היועצת המשפטית של הוועדה לבין משרד המשפטים. חלק מההערות שהערתם, נכנסו בניסוח של החוק. חלק מהדברים, יכול להיות שלא.
<מאיר שטרית:>
לא התקבלו. אז מה?

<היו"ר משה גפני:>
אני מקבל את הדבר הזה. אני חשבתי לסיים את הישיבה הזאת ב-10:30. זה קורה מכיוון שאנחנו ניהלנו דיונים יסודיים על החוק הזה. באמת. שמענו את כולם. לא היה מישהו שביקש ולא קיבל רשות דיבור וחלק מהדברים גם שונה. אני אומר לכם שאם זה לא יאושר היום, אין את החוק הזה לפני סיום המושב וההערכה שלי היא שהמושב של החורף כנראה לא ייפתח. לא חשוב, זה סתם. אני מעריך. זאת לא נבואה. אם אתם רוצים, שיבוא משרד המשפטים ויגיד שהוא לא רוצה את החוק ואז זה דיון אחר, אבל אם  משרד המשפטים רוצה את החוק והוא רוצה להכניס את ההערות שלו – שדרך אגב ברוב הדברים אני  מזדהה אתכם –  נעשה את זה לקראת הקריאה השנייה והשלישית והיועצת המשפטית של הוועדה תכתוב שהדברים האלה יידונו לקראת הקריאה השנייה והשלישית. זה המצב בו אנחנו נמצאים עכשיו. אני לא הייתי עושה ישיבה ביום חמישי אילולא זה שנאמר לי שאם זה לא יאושר היום, זה לא עולה לקראת סוף המושב. היות ואני יודע מה קורה בעוד כמה מקומות, חוץ מהמידע הגנטי, יש לי מידע גנטי על ראש הממשלה ועל כמה שרים שם. לא מידע גנטי, אבל מידע.

<פרץ סגל:>
אני מבין לחלוטין את דברי אדוני.  אני רק אומר שלפי הבנתנו סעיף 11ב וסיומו נקבע לישיבה היום ולכן ההערות שלנו שנשלחו מראש, חשבנו שהן יידונו היום. אני לא חושב שהן ייקחו זמן רב. מדובר בהערות פרטניות לנקודות כאלה ואחרות. לא מדובר כאן בשינוי עקרוני. יכול להיות שאולי שאלה את יותר מרחיבה.
<היו"ר משה גפני:>
מה ששי סומך אמר או שיש עוד דברים?

<פרץ סגל:>
יש עוד דברים.

<היו"ר משה גפני:>
מה?

<פרץ סגל:>
אני אתן דוגמה לאדוני. למשל אנחנו איננו סבורים שנכון שאותה אם שבאה לבית חולים, צריכה לתת התנגדות מנומקת לכך מראש ובכתב. אנחנו חושבים שזכותה לבוא ולומר אני מתנגדת. מה  יהיה אם היא תגיד שהיא לא רוצה לכתוב נימוקים? אני לא חייבת לכם דין וחשבון? האם נכפה את הבדיקה?

<מאיר שטרית:>
מה זאת אומרת? היא לוקחת אחריות. היא חותמת שלא יבדקו את הילד שלה. הילד שלה מחר חולה, היא תבוא למדינה ותגיד שהיא תובעת את המדינה כי הילד שלה חולה. אנחנו רוצים שתהיה התחייבות שלה בכתב, שהיא יודעת מה היא עושה. עם כל הכבוד לך, אני לא מסכים אתך ואני מתנגד לזה. אני מתנגד לזה. אני מתנגד לזה. האחריות שלי כאיש ציבור היא להבטיח שהילדים במדינת ישראל לא יהיו חולים. אם ההורים שלהם לא רוצים, שייקחו אחריות ויחתמו שהם יודעים את זה.

<היו"ר משה גפני:>
את המנומקת אפשר להוריד. הוא צודק. היא  צריכה לנמק? היא לא רוצה לנמק. אתם מעלים את הבעיה הזאת שאחר כך היא תתבע את המדינה? היא לא תתבע את המדינה. היא חתמה.

<גלי בן אור:>
היא תגיד שהיא לא הבינה.

<פרץ סגל:>
אז היא תנמק.

<גלי בן אור:>
היא תסביר שאף אחד לא הסביר לה והיא לא הבינה והיא לא ידעה שהילד יהיה חולה. היא לא רצתה מטעמי דת והיא לא ידעה שזה לא אסור מטעמי דת.

<היו"ר משה גפני:>
עזבי דת. את שמעת שחוקי ההלכה מחייבים. הדת לא משחקת כאן תפקיד. מה שמשחק כאן תפקיד זאת עצמאותה של האישה שילדה ילד והיא לא רוצה.  אתם אומרים לה לחתום, אבל היא לא רוצה לנמק. למי היא חייבת לתת נימוקים?

<גלי בן אור:>
במקרה כזה צריך למנות אפוטרופוס לילד.

<היו"ר משה גפני:>
אני מוכן לקבל את העמדה של הרב הלפרין ואנחנו הופכים את מדינת ישראל למדינת הלכה. אני בעד.

<גלי בן אור:>
לא. זאת לא מדינת הלכה.

<היו"ר משה גפני:>
זאת מדינת הלכה. אני בעד אבל יש לי עוד כמה דברים לפני החתימה של האישה.

<גלי בן אור:>
זה לא קשור למדינת הלכה. זה קשור לזה שהמדינה מחויבת  לשמור על בריאות הילדים.

<היו"ר משה גפני:>
היא שומרת.

<גלי בן אור:>
אם היא מאפשרת לבן אדם להתנגד סתם לבדיקה כזאת של ילוד שיכולה למנוע פיגור - - -

<היו"ר משה גפני:>
אבל היא חותמת שהיא  מתנגדת. למה צריך להכריח אותה לנמק?

<מרדכי הלפרין:>
במשפט הישראלי כל התנגדות חריגה של איזשהו בעל סמכות או רשות או שופט, דורשת הנמקה.

<היו"ר משה גפני:>
הבנתי. תגידו לי מה קורה היום כאשר האימא לא רוצה לעשות את הבדיקה. מה אתם עושים אתה?

<יואל זלטוגורה:>
אנחנו מחתימים אותה. אנחנו דורשים שרופא יסביר לה.

<היו"ר משה גפני:>
הסביר לה והיא אמרה אף על פי כן.

<יואל זלטוגורה:>
היא  חותמת על כך שהיא לא רוצה.

<היו"ר משה גפני:>
היא צריכה לנמק?

<יואל זלטוגורה:>
כרגע היא לא מנמקת.

<היו"ר משה גפני:>
אני מבקש להוריד את המילה מנמקת.

<גלי בן אור:>
על מה אנחנו מגינים כשאנחנו מורידים את המילה?

<היו"ר משה גפני:>
היא לא רוצה להסביר. מדובר על 140 אנשים, מדובר על שלוש נשים, היא לא רוצה לנמק. היא לוקחת אחריות. אני התנגדתי גם לחיסונים. באמת, אי אפשר להיכנס לפרטיות של האנשים.

<מאיר שטרית:>
היושב ראש, אני חושב שאפשר וצריך. חובתה של המדינה להיכנס לפרטים.

<היו"ר משה גפני:>
אז היא חותמת.

<מאיר שטרית:>
אם אני הייתי אחראי על מערכת הבריאות, הורה שלא היה מחסן את ילדיו, הייתי מכריח אותו לחסן אותם ולא  שואל אותו. עם כל הכבוד לו, אני חושב שהאחריות של המדינה היא להבטיח שהילדים בארץ יגדלו בריאים. 

<מרדכי הלפרין:>
זה לא דומה לחיסונים.

<מאיר שטרית:>
כי אחרת המדינה משלמת את זה. נכון, זה לא חיסון. חיסון, אדם יכול להיפגע, יכולות להיות לו תופעות לוואי ואני יכול להבין התנגדות של הורה. אני לא יודע מאיפה בא הדבר הזה לנמק, שהיא לא צריכה לנמק. אני לא מקבל את זה. צריך להקשות על ההורים שלא יעשו בדיקות לילדים שלהם.  אם היא מסרבת, שהיא תכתוב שהסבירו לה את החשיבות של הבדיקה והיא מתנגדת. את זה היא יכולה לכתוב.

<יואל זלטוגורה:>
זה מה שכתוב.

<היו"ר משה גפני:>
לא נימוק.

<מאיר שטרית:>
שהסבירו לה. היא צריכה לכתוב שהסבירו לה ולמרות ההסבר היא מתנגדת.

<היו"ר משה גפני:>
בסדר. פרץ, תמשיך. דע לך שהיום אנחנו עושים היסטוריה.  אני נלחם בשביל הדעות שלך.

<פרץ סגל:>
אני מעריך את זה. אני רוצה לומר שהתנגדות יכולה להיות מסיבות שונות ולא רק מפני שהיא התנגדה אלא היא אומרת שהיא רוצה לעושות את הבדיקה באופן פרטי.

<היו"ר משה גפני:>
כן. היא לא צריכה לנמק. אני מסכים אבל אני מקבל את התיקון.

<טליה אגמון:>
אתה מכריח אותה לשלוח את הילד בכיתה א' לבית הספר. אתה לא שואל אותה.

<פרץ סגל:>
זאת זכותה המלאה.

<מאיר שטרית:>
עם כל הכבוד, זאת לא זכותה. 

<היו"ר משה גפני:>
מאיר, חבל על הזמן. סיכמנו. 

<גלי בן אור:>
צריך להיות רציונל הגיוני אבל אין כאן רציונל הגיוני. אם האישה אומרת שהיא רוצה לעשות את זה באופן פרטי, אין מצב כזה.

<היו"ר משה גפני:>
היא לא רוצה פרטי.

<צבי בורוכוביץ:>
היא רוצה שהילד שלה ימות. היעלה על הדעת?

<היו"ר משה גפני:>
לא.

<צבי בורוכוביץ:>
זה המצב. היא לא מבינה.

<היו"ר משה גפני:>
אבל הרופא מסביר לה והיא כותבת שהסבירו לה את זה ואף על פי כן היא מתנגדת. אתה לא יכול להיכנס לחיים של הבן אדם.  אתם רופאים, אני לא רואה, ואתם יודעים שזה לא המקרה, זה לא שהיא רוצה שהילד שלה ימות.

<טליה אגמון:>
אם אישה לא רוצה לשלוח את ילדה לכיתה א', היא לא חותמת על טופס ובזה זה נגמר. אסור לה. היא לא יכולה.

<היו"ר משה גפני:>
את רוצה לפתוח דיון על זה עכשיו?

<טליה אגמון:>
אני חושבת שזה  הרבה יותר חשוב מאשר לפתוח דיון.

<היו"ר משה גפני:>
בסדר, אבל מה יש היום? אנחנו מכניסים את זה לחקיקה ראשית.

<טליה אגמון:>
הפשרה שאדוני הציע מקובלת עלינו.

<היו"ר משה גפני:>
זה בחקיקה ראשית. האישה חותמת שהיא יודעת והסבירו לה והיא לא תוכל לתבוע את המדינה.

<גלי בן אור:>
ודאי שהיא תוכל.

<היו"ר משה גפני:>
אני חושב שלא.

<פרץ סגל:>
נקודה נוספת. בדיקת הסקירה לילודים מגדירה את המחלות רק כמחלות שמשפיעות על האדם בגיל הילדות. פירושו של דבר שאדם בגיל 26 – אני כרגע ממציא מחלה – התעוור ויכולים לדעת את זה מיד בזמן הלידה. 

<צבי בורוכוביץ:>
כי בעוד 26 שנים יהיה טיפול.

<פרץ סגל:>
אני שואל האם זה ייכלל או לא. כרגע נוסח החוק קובע בשני דברים. יש את המלים מגיל הילדות ושל הילד. אנחנו חושבים שצריך למחוק את הדברים האלה וצריך לכלול כל פעם ברשימה שתפורסם ברשומות איזה דברים כדי שאלה לא יהיו רק דברים שנוגעים לגיל הילדות  אלא גם מעבר לגיל הילדות.

<היו"ר משה גפני:>
הדברים שאמרת נרשמו בפרוטוקול. אנחנו לא דנים על זה עכשיו. נרשם. נדבר על הדברים האלה בהכנה לקריאה שנייה ושלישית. לגבי הנושא הקודם הגענו לפשרה. לגבי הנושא הזה, זה יעבור לקריאה השנייה והשלישית אם תרצו להעלות את זה, אלא אם כן תבואו בדברים בין המשרדים ותגיעו להסכמה משותפת.

<פרץ סגל:>
יש עוד נקודה והיא שאלה של  שמירת המידע והתוצאות. לפי מה שאנחנו הבנו יש שני סוגי שמירות. שמירה אחת היא שמירה של הדגימות עצמן, שכפי שאמרנו אנחנו חושבים שההוראות בקשר לשמירה הזאת צריכות  להיות עצמו. שנית, השאלה אם המידע והתוצאות, כלומר הפענוחים, גם הם צריכים להישמר. אנחנו סבורים שהסעיף לא צריך להתייחס לדברים האלה.

<היו"ר משה גפני:>
אמר חבר הכנסת שטרית לא.

<שי סומך:>
לא. יש כאן טעות בנוסח, בסעיף קטן (ו).

<היו"ר משה גפני:>
נוסח, אין בעיה. תנסחו עם היועצת המשפטית.

<פרץ סגל:>
אני רק אחזור על הדברים שנאמרו ואומר שאנחנו חושבים שצריך להיאמר בפירוש שלא ייעשה שימוש בדגימה.

<היו"ר משה גפני:>
בסדר.

<פרץ סגל:>
אם אדוני רוצה, אנחנו יכולים להציע נוסח.

<היו"ר משה גפני:>
לגבי הנוסחים, דברו עם היועצת המשפטית. אם זה שינוי מהותי, זה לקריאה השנייה והשלישית.

<פרץ סגל:>
לגבי סעיף (ד) אנחנו חושבים שהוא מיותר, אבל זאת שאלה של נוסח.

<היו"ר משה גפני:>
זה עם היועצת המשפטית. אם אתם צודקים, זה מה שיהיה.

<מאיר שטרית:>
הוא לא מיותר.

<גלי בן אור:>
הוא לא מיותר. 

<פרץ סגל:>
הוא חוזר על מה שנאמר.

<מאיר שטרית:>
שיחזור.

<היו"ר משה גפני:>
אם הוא משכנע שאין בזה שינוי מהותי. אם זה שינוי מהותי, זה יידון בקריאה השנייה והשלישית. 

<פרץ סגל:>
עוד הערה אחת. עניין של מסירת התוצאות. הנוסח הוא בדרך שהורה המנהל ואנחנו חושבים שהדבר צריך להיות בחוק עצמו, שמיד עם מסירת התוצאות, הן יימסרו להורה והוא הזכאי לקבל אותן ולא להשאיר את זה למנהל הכללי.

<מאיר שטרית:>
זה מה שכתוב.

<פרץ סגל:>
כרגע זה לא  כתוב.

<מאיר שטרית:>
כתוב שהתוצאות יימסרו לאחראים. האחראי הוא ההורה או האפוטרופוס.

<פרץ סגל:>
כתוב  בדרך שהורה המנהל.

<מאיר שטרית:>
נכון. בסדר גמור.

<פרץ סגל:>
אנחנו חושבים שזה צריך להיאמר בחוק עצמו.

<מאיר שטרית:>
זה התפקיד שלו. לא כל דבר צריך בחוק.

<גלי בן אור:>
אתם הערתם את ההערות. משרד הבריאות התנגד לחלק ניכר מההערות.

<מאיר שטרית:>
עמוד 6, סעיף  קטן (ה). תוצאות בדיקת סקירה בילוד, יכללו התייחסות למחלות כאמור בסעיף קטן (ב) בלבד ויימסרו לאחראי על.

<היו"ר משה גפני:>
מה זה בדרך שהורה המנהל?

<מאיר שטרית:>
יש נוהל.

<היו"ר משה גפני:>
זה נראה בסדר. מה ההערה שלך על זה?

<פרץ סגל:>
הנוסח שלנו היה שהוא זכאי לקבל אותה מיד לאחר התוצאות. ושנית, שלא יימסרו לאדם אחר פרט להורה האחראי שהוא ידע מה לעשות אתן או לא לעשות אתן.

<מאיר שטרית:>
כך כתוב.

<גלי בן אור:>
התוצאות נמסרות אליו.

<היו"ר משה גפני:>
כוונת המחוקק היא כך, ואם אכן נצטרך להדגיש את מה שאתה ביקשת – נעשה את זה לקראת הקריאה השנייה והשלישית.

<קרן אלדר:>
אני מההסתדרות הרפואית ואני מדברת בשם האיגוד הישראלי לניאונטולוגיה בהסתדרות. יש כמה דברים בתחילת הסעיף, בקשר ל-11ב(ב), הקריטריונים לפיהם תבוצע בדיקת סקירה לילודים. לעמדת האיגוד אין להגביל את הפגיעה ביכולת להיגרם מהמחלה לתקופות ילדות בלבד כי יש מחלות מסוימות, כמו למשל סיסטיק פיברוזיס, שגילוי מוקדם באמצעות בדיקת סקירה יאפשר לטפל ולהקל את הסימנים של המחלה.
בנוסף, אנחנו בעצם יצאנו בנייר עמדה שלנו, אפשר יהיה להוסיף אולי סעיף שמדבר על מצב בו המנהל יכריע במקרה שגורם רפואי יבקש בדיקות נוספות שייכללו בבדיקת סקירה לילודים.

<טליה אגמון:>
יש ועדה מקצועית.

<יואל זלטוגורה:>
יש היום ועדה מקצועית ויושב ראש איגוד הניאונטולוגים  הוא חלק מהוועדה.

<קרן אלדר:>
זאת ההערה שלו. אני התבקשתי להגיש אותה.

<היו"ר משה גפני:>
ההערה נכונה וגם התשובה נכונה.

<קרן אלדר:>
דבר נוסף שאנחנו מעוניינים להאיר את תשומת לבה של הוועדה הוא לגבי 11ב(3). מדובר על טיפול מוקדם שמביא לשיפור משמעותי במצב הרפואי של הילד, למניעת התפרצות המחלה בו, לריפויה,  ואנחנו מעוניינים להוסיף – או להקלה בהופעת תסמיניה. יש מחלות שאין להן מרפא אבל כן יש אפשרות להקל בסימנים.

<היו"ר משה גפני:>
מה שאת אומרת זה דבר נכון ועמדת ההסתדרות הרפואית היא עמדה נכונה אבל אני לא מקבל אותה.

אגב, אתם יכולים להעלות את זה לקראת הקריאה השנייה והשלישית. אני לא מקבל את זה כי אני לא הולך עכשיו לפתוח דיון.

<צבי בורוכוביץ:>
יש ועדה מקצועית.

<קרן אלדר:>
אנחנו נעלה את זה לקראת הקריאה השנייה והשלישית וגם עוד דברים.

<היו"ר משה גפני:>
אני לא אבוא ואומר שכבר דנו בעניין הזה, שמענו אותך ולכן אנחנו  לא דנים על זה. אנחנו נדון על זה. אני מתאר לעצמי שעד שזה יגיע לקריאה השנייה והשלישית, יהיו כאן הרבה שינויים כי יהיו הידברויות בין משרדי הממשלה ואתם ארגון מאוד מכובד ותוכלו גם להידחף לדיונים האלה במיוחד שיש לכם נציג בוועדה הזאת.

<צילי נאה:>
סעיף קטן (ו), דגימות שניטלו לשם סקירה לילודים יישמרו בהתאם להוראות. אנחנו רוצים להכניס אחרי יישמרו את "בידי משרד הבריאות".

<גלי בן אור:>
את כתבת את זה אבל אמרת שמשרד האוצר טרם החליט.

<צילי נאה:>
משרד האוצר נתן וזה מקובל.

<היו"ר משה גפני:>
בסדר.

<שרי ליברמן:>
אני מאיגוד היועצות. אני חושבת שמאוד נכון להפריד את נושא סקר הבדיקות לזיהוי מוקדם של מחלות והנושא המחקרי. סעיף (ו) הוא סעיף מעורבב. אני חושבת שאין שאלה לגבי בדיקות סקר, אבל אולי יש שאלה לגבי מחקר ולכן כדאי להפריד איך צריך ליטול את הדגימות, להעביר אותן למעבדה, זמן מרבי וכולי, ולהפריד אחר כך את נושא המחקר. משך הזמן המרבי לשמירתן לצורכי מחקר  וכולי. אני חושבת שנכון מאוד להפריד את שני הנושאים האלה.

<היו"ר משה גפני:>
תודה.

<יהונתן קלינגר:>
כאן יש רק אפשרות אחת לסרב והיא לסרב לעשות את הבדיקות. אין אפשרות להסכים לעשותאת הבדיקות אבל לסרב לאגור אותן אחר כך במאגר. 

<מאיר שטרית:>
אין מאגר.

<יהונתן קלינגר:>
כן יש מאגר. אנחנו מבקשים שהדגימות לא יישמרו אם ההורה מבקש שהן לא יישמרו. 

<מאיר שטרית:>
זה לא מאגר.

<יהונתן קלינגר:>
זה מאגר לחמש שנים.

<יואל זלטוגורה:>
 למעשה יש שני דברים שהם שונים מבחינה זאת. יש את השמירה הראשונית היא לטובת הילד ובשביל הילד וזה חד משמעי.  למעשה דיברנו ואנחנו קובעים את זה לחמש שנים. אחר כך את הנושא הזה של המחקר, מבחינתנו אין לנו התנגדות לזה שהיא תסרב למחקר. החלק הראשון הוא שמירה עבור הילד ומבחינתי זה בדיוק כמו הבדיקה עצמה. זאת אומרת, המטרה היא באמת לטובת הילד ורק לטובת הילד.

<היו"ר משה גפני:>
אתם תסבירו לה את זה? אתם תגידו לה שזה המצב?

<יואל זלטוגורה:>
אנחנו מתכננים, ברגע שזה יהיה בחוק, זה יהיה גם בתוך ההסברים וגם באתר האינטרנט של המשרד.
<היו"ר משה גפני:>
אחרי שיהיה חוק, אתם תסבירו את מה שהוא מעלה?

<יואל זלטוגורה:>
התשובה היא כן.

<היו"ר משה גפני:>
היא תגיד שהיא לא מתנגדת לבדיקה, שזה כולל גם את השמירה לטובת הילד, אבל היא לא רוצה.

<יואל זלטוגורה:>
התשובה היא כן. זה בהחלט מה שאנחנו רוצים לעשות.

<יואל זלטוגורה:>
האם אין אפשרות אחרת בה המידע לא יישמר אצל משרד הבריאות?

<יואל זלטוגורה:>
אין מידע.  זאת בדיקה רפואית. התוצאה של הבדיקה.

<רותם שורק:>
אני רוצה לנסות להבהיר את הדיסוננס שיש כאן בין הדוברים השונים. היום בדיקה גנטית, מדובר על להסתכל על גן מסוים או על תוצאה אנזימתית מסוימת, לשמור על דף הנייר עליו כתובה התוצאה, אבל הטכנולוגיה מתקדמת והצעת החוק הזאת היא לשינוי לטכנולוגיות חדשות. טכנולוגיה מתקדמת למצב כזה שהמשמעות של בדיקה גנטית  וכבר היום יותר זול לעשות את כל הבדיקות הגנטיות בבת אחת. קרי, לקבוע את רצף הגנום של הבן אדם ובעתיד הלא רחוק זה יהיה יותר זול משמעותית. לכן הבדיקות הגנטיות של העתיד, זאת תהיה בדיקת גנום. אם עושים בדיקת גנום ושומרים אותה לחמש שנים או לזמן בלתי מוגבל, יש כאן הקמת מאגר גנטי לכל הילודים בארץ. החוק הזה כותב בדיקה גנטית אבל המשמעות של בדיקה גנטית בודדת, היא תהיה בדיקת גנום, בדיקת DNA.

<מאיר שטרית:>
כשתהיה בדיקת גנום, אנחנו נעשה חוק חדש.

<רותם שורק:>
אנחנו לא מדברים על עוד 14 שנים.  אנחנו מדברים על משהו שהוא בעוד שנתיים-שלוש.

<היו"ר משה גפני:>
אתה צודק אבל החוק הזה אוסר.

<רותם שורק:>
הוא לא אוסר את זה.

<היו"ר משה גפני:>
אמר את זה שי סומך. אתה אומר את זה מקצועית. לקראת הקריאה השנייה והשלישית נבקש להתכנס לדברים האלה. המחוקק לא מתכוון לבדיקה הזאת. כל הזמן אנחנו מדברים על בדיקה אחרת והניסוח לקראת הקריאה השנייה והשלישית, אני מקווה שנגיע לנוסח מוסכם ואני מקבל את העמדה הזאת.

היועצות והיועצים הגנטיים בישראל. אתם שלחתם מכתב עם תיקונים. מי אומר אותם באופן טלגרפי כדי שאנחנו נחליט?

<מיכל שגיא:>
אני אומר את הדברים שנראים לנו יותר חשובים.

<היו"ר משה גפני:>
תגידי את הכול בקצרה.

<מיכל שגיא:>
לגבי סעיף (2), הגדרה של מכון גנטי. נאמר שזאת מחלקה גנטית שחייבת להיות בבית חולים. מכון גנטי בעצם רשום לפי פקודת בריאות העם, מעבדה העורכת בדיקות גנטיות וזה חייב להיות בבית חולים. אמנם זה נדון, אבל לצורך הפרוטוקול אומר שנראה לנו, בכל אופן חשוב היה להגיד, שזה מחריג מכונים גנטיים או אפשרות לפתוח מכונים גנטיים בקופות חולים.

<מאיר שטרית:>
נכון.

<מיכל שגיא:>
בהגדרת קרוב. אנחנו חושבים שדרגה רביעית זה קצת יותר מדי.

<היו"ר משה גפני:>
אנחנו סבורים שקרבה מדרגה רביעית, זה נכון. זה יהיה חב יותר כדי שלא יהיה מצב ויבוא המעביד למישהו מקרבה רביעית ויאמר לו שאם הוא לא נותן את הבדיקה והוא יש לו גנטיקאי שיוכל לבדוק על העובד, הוא יזרוק אותו מהעבודה. אני בהתחלה סברתי כמוכם שזה רחב מדי, אבל עכשיו אני רוצה להכניס דרגה חמישית.
<רותם שורק:>
דרגה חמישית זה משהו רנדומלי באוכלוסייה.

<היו"ר משה גפני:>
סתם. אמרתי את זה בצחוק.

<מיכל שגיא:>
רמת הקרבה גם רלוונטית להפך, מה החובה.

<היו"ר משה גפני:>
אמרה היועצת המשפטית של הוועדה ועברנו על זה.  בחוק מופיע דרגה רביעית, זה לטובתה עניין. אם זה לרעה, תני לי דוגמה.

<שי סומך:>
הייתה אי הבנה לגבי מה זה דרגה רביעית.

<היו"ר משה גפני:>
בדקנו. עברנו גם בחוק עצמו.

<מיכל שגיא:>
לגבי תיקון 3(ג). דיברתי כבר קודם עם פרופסור  זלטוגורה בבוקר והוא אמר לי שמתכוונים לתקן את זה.

<היו"ר משה גפני:>
איפה הולכים לתקן את זה?

<יואל זלטוגורה:>
זה מה שהבנתי מטליה, שמה שכתוב, לפרשנות בוצע על ידי רופא גנטיקאי או גנטיקאי קליני בישראל, למעשה ייכתב לפרשנות  בוצע על ידי מנהל המעבדה.

<היו"ר משה גפני:>
בקשתכם התקבלה.

<מיכל שגיא:>
לגבי סעיף 11. אנחנו רוצים לשנות את ההגדרה ושייאמר: לבד מהאמור לגבי מחקרים, סקר נשאות טרום היריון וסקר ילודים, לא תיערך בדיקה גנטית לא ייעוץ גנטי מקדים.

אנחנו חושבים שזה מאוד מאוד חשוב.

<היו"ר משה גפני:>
זאת אומרת, כל אישה שיולדת ילד אחרי החוק הזה, כדי להסביר לה שצריך לעשות את הבדיקה - - -

<מיכל שגיא:>
לא. אני אומרת למעט. למעט  מחקר. סקר נשאות טרום היריון וסקר ילודים. בעצם כל בדיקה גנטית אחרת.

<היו"ר משה גפני:>
אם מישהו בא ולוקחים לו דם ועושים מזה בדיקה גנטית, הוא יצטרך ייעוץ גנטי?

<מיכל שגיא:>
כן. כדי להסביר את המשמעות.

<מאיר שטרית:>
הרופא מסביר לו מה המשמעות של בדיקה גנטית, לפני שהוא עושה.

<מיכל שגיא:>
ייעוץ גנטי, מותר שזה יהיה על ידי רופא מומחה. אבל כתוב כאן שרק צריך לחתום על הסכמה מדעת ולא כתוב ייעוץ גנטי.

לגבי סעיף 14(ג). כתוב שייעוץ גנטי והסבר בדבר המשמעות הרפואית גנטית של תוצאות בדיקה גנטית שנערכה לנבדק, יינתן לנבדק או למי שהורה בהתאם להוראות סעיף 10. אנחנו רוצים להוסיף שהתוצאות יימסרו במהלך ייעוץ גנטי.

<היו"ר משה גפני:>
כלומר?

<מאיר שטרית:>
הסעיף הזה לא שונה. לכן לא דנים בו.

<מיכל שגיא:>
אנחנו מבקשים לשנות אותו.

<מאיר שטרית:>
אני מתנגד. למה צריך להוסיף?

<היו"ר משה גפני:>
למה? אתה יכול להיות טוב.

<מאיר שטרית:>
אני מתנגד.

<היו"ר משה גפני:>
בסדר. העלית את העניין הזה ואנחנו  לא דנים בו. הוא לא מופיע בחוק הזה.

<מיכל שגיא:>
לגבי סעיף 20. מטפל במי שנותן ייעוץ גנטי רשאי למסור מידע גנטי למטפל אחר או לאדם אחר נותן ייעוץ גנטי לצורך טיפול בקרוב שנבדק אלא אם כן הודיע הנבדק על התנגדותו. אנחנו חושבים שהעניין הזה של המילה רשאי, זה משהו שצריך יותר לחדד אותו כי אחרת זה בעייתי.

<היו"ר משה גפני:>
דיברנו על זה והגענו למסקנה שאני חושב שגם אתם צריכים לסכים לה.

<מרדכי הלפרין:>
רשאי זה חייב, אלא אם כן יש סיבה.

<היו"ר משה גפני:>
דיברנו על העניין הזה. אלה דברים שהם גם טובת המטופל.

<מיכל שגיא:>
לפרק ה'. עריכת בדיקה גנטית לקטין, חסוי או פסול דין לשם אבחון וטיפול רפואי לשם מחקר. החוק המקורי והצעת התיקון אינם מתייחסים לבדיקת גנטיות של נשים הרות מתחת לגיל 18.
<שרי ליברמן:>
יש חובה של יידוע ההורים שלהם ולא תמיד זה אפשרי ונכון לעשות את זה. תוצאות בדיקות גנטיות בקטין צריכות להימסר להורים שלו. נשים בהיריון, ואנחנו רואים לא מעט בקליניקה, מגיעות לפני גיל 18.

<היו"ר משה גפני:>
חשבתם על הדבר הזה?

<מאיר שטרית:>
החוק תיקן. החוק קבע שמעל גיל 16 צריך הסכמה שלו.

<שרי ליברמן:>
אני חושבת שלא צריך לחייב הסכמה של ההורים בקבלת התוצאות של ההורים כשיש לנו קטינה בהיריון. היא תסכים. אם ההורים שלה לא יודעים שהיא בהיריון?

<היו"ר משה גפני:>
הבנתי. אתם חשבתם על הבעיה שהיא מעלה?

<גלי בן אור:>
הנושא הזה יותר בתחום משרד המשפטים, הטיפול בקטינים. אני מבינה שיצא תזכיר שמסדיר. דיברתם על זה בפעם הקודמת. תזכיר שקובע הוראות מיוחדות לגבי טיפול בקטינים. זה נושא שנדון.

<היו"ר משה גפני:>
ההערה הזאת היא הערה שראויה לתשומת לב. במשרד הבריאות אומרים שלא חשבו על העניין הזה. ההערה שלכם נכונה. אנחנו לא הולכים לטפל בה עכשיו. אני מבקש ממשרד המשפטים ואני מבקש מהיועצת המשפטית של הוועדה לרשום את ההערה הזאת. 

<מאיר שטרית:>
זה כתוב.

<היו"ר משה גפני:>
אם זה כתוב, בסדר.

<מאיר שטרית:>
סעיף 28ב(ב). הורה קטין. 

<גלי בן אור:>
זה לגבי בדיקות של קשרי משפחה. ממה  שנאמר לי על ידי היועצת המשפטית במשרד הבריאות, הנושא  הזה אמור להיות מוסדר במסגרת תזכיר נפרד שמסדיר  את הנושא של טיפול רפואי בקטינים וקובע הוראות מיוחדות ביחס ולכן חשבנו שזה לא מתאים להוסיף כאן הוראה ספציפית.

<היו"ר משה גפני:>
ההערה היא הערה שראויה לתשומת לב. אם אתם רוצים להסתמך על תזכיר של הממשלה, בסדר, הפירוש הוא שאתם דוחים את הבקשה הזאת ויכול להיות שיצרנו בעיה. אני לא יודע.

<גלי בן אור:>
לא יצרנו בעיה.

<היו"ר משה גפני:>
יכול להיות שלא יצרנו בעיה. בכל מקרה זה ספק. להסתמך על תזכיר חוק ממשלתי, בכל הכבוד, את אישה מאמינה, אני פחות מאמין בממשלה. עד שיצא תזכיר חוק, צריך לבדוק את זה. זאת הערה מקצועית נכונה. לא נוכל לדון בזה עכשיו אבל אנחנו נדון בזה לקראת הקריאה השנייה והשלישית. אני לא יודע אם את צודקת אבל בוודאי שיש רגליים לדבר שיש כאן בעיה. אין בכלל ספק.  מה שהרב שיינפלד אמר שהסעיף פותר, זה לא את החלק הזה. אם באמת זה נמצא בתוך החקיקה הקיימת, בסדר. אם זה לא נמצא וראוי לתקן את זה, נתקן את זה.

<מיכל שגיא:>
ביחס לסעיף  28, תוצאות בדיקה שנערכה לקטין, לחסוי, לפסול דין מאחת העילות המנויות בסעיף 24(1) ו-(2) יימסרו לאחראי על הקטין, החסוי או פסול דין בלבד. אנחנו חושבים שאותו אחראי שאמור לקבל את המידע, הוא אמור לעבור ייעוץ גנטי אודות המשמעות של התוצאות כי אחרת הוא לא בהכרח מבין את המשמעות של התוצאות שהוא מקבל. 

<צבי בורוכוביץ:>
זה ברור כי הוא חייב לקבל הסבר. מי שאחראי, צריך לקבל הסבר.

<מיכל שגיא:>
לסעיף 29א, איסור שימוש במידע גנטי בעניינים נוספים, במיוחד בגלל הקטע של הצבא. 

<היו"ר משה גפני:>
צבא ומשטרה.

<מיכל שגיא:>
צבא ומשטרה. דובר קודם על כך שמדובר בבן אדם שהוא  חולה. יש מצבים כמו למשל תסמונת מארפן.
<מרדכי הלפרין:>
מארפן, הוא חולה.

<מיכל שגיא:>
 הוא עוד לא מראה סימנים. 

<גלי בן אור:>
מה שמיכל אומרת זה מצב שבו לבן אדם יש תסמונת גנטית, עדיין אין את הסימנים המעידים על המחלה. אפשר היה בבדיקה גנטית לזהות את זה שהוא חולה במחלה הזאת  במאמץ גופני ניכר ולהציל את החיים שלו.

<מיכל שגיא:>
בדיוק. בן אדם לא סימפטומטי.

<מאיר שטרית:>
אנחנו מתנגדים לזה. זה מדרון חלקלק. אני מבין יפה מאוד ואני לא רוצה שהצבא יבדוק. בשום פנים ואופן לא.

<היו"ר משה גפני:>
אנחנו לא שוללים.

<מאיר שטרית:>
כשהוא יהיה חולה, הצבא יטפל בו.

<היו"ר משה גפני:>
זה באמת משהו שולי והכרעה בעניין הזה הייתה. הכרענו בעניין הזה. יש כאן סדרי עדיפויות, את מה אנחנו מעדיפים, האם להיכנס למדרון הזה מול הצבא והמשטרה, או שאנחנו אומרים שאף על פי כן יכול להיות לו סיכוי אחד למיליון שנציל את חייו. בסדר. זה לא יהיה היום. 

<מרדכי הלפרין:>
את מארפן תגדירו ואין בעיה. אפשר להגדיר. אנחנו מגדירים מארפן.

<היו"ר משה גפני:>
הצבא דורש את זה על כל מיני סוגים.

<פרץ סגל:>
אדוני, שתי הערות שהיו כאן נכללו בהערות שאנחנו הצענו לנוסח והשאלה אם אדוני רוצה להכניס אותן עכשיו.

<היו"ר משה גפני:>
לא. אבל אני אומר לפרוטוקול ויהיה כתוב בדברי ההסבר בקריאה הראשונה.

<פרץ סגל:>
כי לפעמים זה תיקון קל. למשל העניין שההסתדרות הרפואית אמרה שיכול להיות שהבדיקה תביא לכך שגם אחרי גיל הילדות אפשר יהיה להקל על האדם. אם אנחנו מוחקים את המילה למשל שכתוב של הילד או כתוב גיל הילדות - - -

<מאיר שטרית:>
לא מוחקים.

<היו"ר משה גפני:>
אתה יודע מה כוחן של שתי מלים. זה דיון שנקיים אותו בעזרת השם לקראת הקריאה השנייה והשלישית. 

<מאיר שטרית:>
זה גם לא עניין משפטי. זה עניין רפואי.

<היו"ר משה גפני:>
נכון.

<פרץ סגל:>
אם אתה עושה את הבדיקה, יש לך את התוצאה ואתה לא מגלה לאדם ואחר כך הוא מתעוור בגיל 25, אתה  אומר שאתה חייב רק עד גיל 18.

<היו"ר משה גפני:>
אני רוצה להסביר לך ולכולם את הטכניקה. השלד של החוק הולך לעבור בקריאה ראשונה בעזרת השם, אם  הוועדה תאשר ואם מליאת הכנסת תאשר. יש כאן הרבה נושאים מכיוון שהנושא הוא מאוד מאוד מורכב. יש התפתחות מבחינה טכנולוגית. דברים שהיו נכונים עת מאיר שטרית הביא את החוק המקורי, מה שקורה היום ההתפתחות היום היא הרבה יותר מואצת והרבה יותר מהירה. לקראת הקריאה השנייה והשלישית נמשיך את הדיונים.  זה לא שאנחנו עוצרים בקריאה הראשונה ואומרים שנאשר את זה עכשיו לקריאה שנייה ושלישית. זה חוק מורכב, עם הרבה נושאים, אפילו מוסריים, שלא לדבר על רפואיים ועמדתכם בעניין הזה מבחינתי לא משוללת יסוד. עם חלק גדול מהדברים אני הזדהיתי והדיון יהיה דיון רציני.

אתה יכול להשיב לה ואחרי כן אנחנו מצביעים.

<יואל זלטוגורה:>
לגבי המכון הגנטי, אנחנו דנו על זה. הנושא של מכון גנטי בחוק הוא למעשה לשם הכשרה של יועצות גנטיות ואנחנו רוצים שזה יהיה בבתי חולים. אנחנו לא רוצים שזה יהיה במסגרת שהיא מפורקת בקופות החולים. 

הנושא של הייעוץ הגנטי לפני הבדיקות. אנחנו מציעים, וזה מה שאנחנו רוצים לעשות, שדרך חוזר מנכ"ל, חוזר מינהל, אנחנו נסדר את אותם הנושאים שאנחנו חושבים שהם חשובים בייעוץ גנטי לפני הבדיקות. אנחנו מכירים בזה שיש נושאים בהם חובה ייעוץ גנטי לפני הבדיקה ואנחנו רוצים שזה יהיה דרך חוזר המנכ"ל או חוזר מינהל ולא בחוק.

<גלי בן אור:>
זאת אומרת, לא גורף על הכול אלא יש דברים מסוימים שתתנו את הדעת עליהם שהם אלה שמחייבים מתן ייעוץ גנטי.

<יואל זלטוגורה:>
בדיוק.

<גלי בן אור:>
לסעיף 3א שמדבר על הבדיקות הגנטיות מחוץ לישראל. דיברנו על כך שתוגש בקשה לגבי סוגי בדיקות מסוימות וסוגי מעבדות מסוימות שיורשו לבצע את הבדיקות. ניתן יהיה לשלוח אליהם, ושוב, לא כל בדיקה כזאת תחייב הגשת בקשה מחדש. יש את הנוסח המונח כאן. טליה שלחה הצעת נוסח מאוחר יותר. אני אקריא אותה ואנחנו נעשה איזשהו תיאום נוסח רק כדי שיהיה כתוב בפרוטוקול.

<היו"ר משה גפני:>
למה צריך? בסדר, תקריאי.

<גלי בן אור:>
"המנהל יפרסם באתר האינטרנט של משרד הבריאות הודעה על סוגי בדיקות גנטיות ומעבדות מחוץ לישראל שאושרו בהתאם לסעיף זה. מעבדה לבדיקות גנטיות או מכון גנטי המבקשים לשלוח בדיקות מאותו סוג לאותה מעבדה שמחוץ לישראל, יהיו רשאים לעשות כן ובלבד שיודיעו על כך למנהל מראש בצירוף מסמך המעיד על ההתקשרות עם אותה מעבדה".

נקודה שנייה. לסעיף 29א ו-29ב שעוסקים באיסור על שימוש במידע הגנטי לצה"ל, למשטרה ולשירות בתי הסוהר. בנוסח שמונח כאן יש הוראה שאומרת שזה לא יחול על מצבים רפואיים קיימים. קיבלנו הצעת נוסח ממשרד הבריאות ואני אקריא את הסעיף כולו:

"לא ייעשה שימוש במידע גנטי או בתוצאות בדיקה גנטית של אדם לקביעת כושר לשירות ביטחון כמשמעו בחוק שירות ביטחון אלא בהתאם להוראות אותו חוק. סעיף זה לא יחול על מידע הקשור באופן ישיר לאבחון או לטיפול במחלה, בתסמונת או במצב הנובע ממחלה שתסמיניהם מופיעים באותו אדם ואשר בעל מקצוע סביר בתחום הבריאות יכול לזהותם בהתאם להכשרתו או מומחיותו בתחום הרפואי הרלוונטי".

אנחנו מן הסתם עוד נתקן את זה לקראת הקריאה השנייה והשלישית. זה לא מושלם, אבל שיהיה בפרוטוקול.

<היו"ר משה גפני:>
כל מה שהוא תיקוני נוסח ואינו משנה מהותית את מה שהוועדה דנה והחליטה לגביו, אנחנו מסמיכים אותך, את היועצת המשפטית של הוועדה יחד עם משרד המשפטים ועם המשרדים הרלוונטיים, כל הארגונים הללו שהשתתפו בדיונים, לנסח אותו כפי שנדרש.

עכשיו אנחנו מצביעים על החוק לא כמו שהוא היה במקורו אלא עם כל השינויים שנעשו במהלך הדיונים ושהייתה בין חברי הוועדה – לא בין הארגונים או המשרדים – הסכמה. זה הנוסח שיונח על שולן הכנסת לקריאה ראשונה.

<לילך וגנר:>
לפני ההצבעה. אני מבקשת מהוועדה – כמובן אנחנו מכבדים את החלטת הוועדה שרוב העניינים יידונו בקריאה שנייה ושלישית – בנוגע לעבירה פלילית החדשה. מאחר שמדובר באיסור פלילי חדש שיש לו השלכות רוחב קשות, אולי חיוביות, אולי שליליות, ואנחנו מבינים שזה יידון בהרחבה במסגרת קריאה שנייה ושלישית, בכל זאת אני מבקשת לאמץ את הנוסח שאנחנו הצענו והעברנו לוועדה.

<היו"ר משה גפני:>
את מנמקת את הדברים כל כך טוב וכל כך יפה וזה עושה לי רע שאני נאלץ לדחות את הבקשה שלך.

אנחנו מצביעים על אישור הצעת חוק מידע גנטי (תיקון - התאמה להתפתחויות טכנולוגיות), התשע"ד-2014 של חבר הכנסת מאיר שטרית, הכנה לקריאה ראשונה. מי בעד אישור הצעת החוק עם כל ההסתייגויות שאמרתי?

הצבעה

בעד –  פה אחד
הצעת החוק אושרה פה אחד
<היו"ר משה גפני:>
הצעת החוק אושרה פה אחד לקריאה ראשונה.

אני מודה לכל המשתתפים. אני מודה לך חבר הכנסת שטרית על החוק.

<מאיר שטרית:>
תודה לך אדוני היושב ראש.

<היו"ר משה גפני:>
אני מודה לכל המשתתפים ולרבנים שהיו כאן. אני מודה לכם.

תודה רבה. הישיבה נעולה.

<הישיבה ננעלה בשעה 13:00.>
